Luis Iriondo Etxaniz aktore eta musikagilea hil da | Kultura | Berria\nLuis Iriondo Etxaniz aktore eta musikagilea hil da\nLarunbatean hil zen aktore eta musikagile azkoitiarra, 86 urterekin.\nLuis Iriondo, artxiboko irudi batean. / Imanol Otegi/Argazki Press\n'Urola Kostako Hitza' -\n2017ko azaroak 27\nEusko Jaurlaritzako Harreman Publikoetarako arduraduna izan zen, eta Euskadiko Kutxako publizitate arduraduna ere bai —langintza horretan zela euskararen aldeko kanpainak egin zituen—. La Voz de España egunkarian eta Loiolako Herri Irratian kolaboratzailea izan zen, eta ETBko zuzendaria 1982tik 1984ra. Administrari ikasketak egin zituen, eta Bizkaiko Kutxan eta Azkoitiko Aforasa enpresan ere lan egin zuen.\nIriondoren aldeko hileta elizkizuna gaur izango da, astelehena, 19:00etan, Azkoitiko Ama Birjinaren Jasokundearen parrokian.\nTxikitatik zituen gustuko komunikazioa eta ikuskizunen mundua; gaztetan Los Contrapuntos musika taldea osatu zuen lagun batzuekin batera, eta hainbat disko grabatu zituzten: Aquí las Vascongadas, Navidad vasca, Cantos vascos, Romería en el Pais Vasco, Agur jaunak! eta Kontrapuntoak euskeraz, besteak beste. Donostiako Viktoria Eugenian eman zuten lehen kontzertua, eta, geroago, konposatzaile lanetan ere aritu zen Mocedades, Manolo Escobar, Sara Montiel eta Concha Velascorentzat, besteak beste.\n1970eko hamarkadaren hasieran, zinemaren munduan hasi zen lanean, Ferran Llagostera zuzendariaren bidez, eta hainbat dokumental egin zituzten elkarrekin. 1978an, Companys, proces a Catalunya pelikularekin debutatu zuen aktore bezala, eta geroztik hainbat ekoizpen zinematografikotan parte hartu zuen aktore, gidoilari eta ekoizle gisa, hala nol, Ikuska-3 (1979), El pico (1983), La monja alférez (1987) eta Terranova (1990) lanetan. Ekoizpen zinematografikoetan aritzeaz gain, hainbat liburu ere argitaratu zituen, baita bidaia liburuak ere.\n'Urola Kostako Hitza'


Kanpokoak gurean (I) « Ahaztuen Oroimena 1936\nPosted on 26 marzo, 2011 Actualizado enn 26 marzo, 2011\nEzaguna da Markinaldeko frentera, 1936ko udazkenean boluntario asko etorri zirela faxismoaren aurka egitera. Eusko gudarostearen batailoi ezberdinek eta pentsakera askotariko pertsonak izan ziren guren inguruko mendietan borrokan.\nJose Antonio Urgoitia Badiola da horietako bat. Polizia Militar gisa destinatu zuten Elorriora, Erreketeek ia Gipuzkoa osoa hartuta zuten garaian. Han baitzegoen inguru haietako kuartel nagusia. Elorrio Gudariz beteta zegoen.\nAstra pistola bat eskuetan, inguruetako ordena zaintzea zen gure zeregina. Polizia Militarra deitzetik, Ertzaña izatera pasatu ginen 1936an, Eusko Jaurlaritzaren polizia.\nEgun batean, gudariekin batera, Markinaldera autobusetan eraman gintuzten.Merzedeko konbentuaren aurrean jeitsi ginen, konbentua kuartel gisa ere erabiltzen baitzen garai horretan.Afaria jaso ondoren, lurrean lo egin genuen. Goizaldean, kornetaren soinuak esnatu, kafesnea eta ogia gosaldu eta Markinako plazara eraman gintuzten formatzera.\nFormatu ondoren, kartutxerak fusilen balekin bete eta fusil berriak banatu zizkiguten, joan beharreko postura irtetzeko garaia zen. Etxebarrira bidean, errepidetik gindoazela, 15,5 mm-ko kainoi batzuk zeramatzatela ikusi genuen, gure ondotik pasatu ziren Etxebarrira bidean.\nEguna argitzeko zegoen Etxebarrira iritsi ginenean. Elizan hartu genuen lekua. Hasieran isiltasuna zen nagusi, lekuari zor genion errespetuagatik baina denborarekin berbaroa ozenagoa zen. Plaza baten bageunde bezala mugitzen ginen eliza barruan.\nJaso genituen azalpenen arabera, inguruko posizio zehatz bat hartu behar genuen. Etsaiaren, Kalamuko trintxerak eraso ondoren, faxistek aurrera ez egitea zen gure bete beharra, beraz beheragoko postu batean kokatu ginen. Baina nahikoa eta eraginkorra izan ez zen atakea izan zen hura. Infanteriaren txanda izan zen ondoren. Baina artileriaren atakeak, faxisten kokapenak berdin berdin utzi zituenez, atakea jo zuten gudari asko aurrean eraman zituzten etsaiaren metrailadore eta fusilen erasoak.\nErasorako saiakera batzuk egin ziren, denak antzuak, eta ehundaka zauritu eta hildako izan ziren.\nGuk, tiro batzuk botatzen genituen, baina ez zuten eraginik, borroka eremua baino urrunago baikeunden.\nArratsaldean berriro posiziotik jeitsi eta autobusetan Bilboko agustinoen kuartelera bueltatu ginen. Handik egun batzuetara, Areetako, El Pinari zeneko etxera eraman gintuzten, Getxon. Jose Irureta kapitainaren agindupean, Ibañez izena jarri zioten konpainiari.\nEsta entrada fue publicada en Etxebarria, Markina.\nAiretik bonbardatutako Bizkaiko herrien argazkiak


Federazioaren inguruan | Federación EPSV\nIndex FAQS Federazioaren inguruan\nZer da Euskadiko BGAEen Federazioa?\nEuskadiko BGAEen Federazioa Borondatezko Gizarte Aurreikuspeneko Erakundeen (BGAE) euskal elkarterik garrantzitsuena da.\nEuskadiko BGAEen Federazioak funtsean hiru eginkizun betetzen ditu: BGAEen ordezkaria da Erakunde publikoen aurrean (Eusko Jaurlaritza eta Legebiltzarra eta Foru Aldundiak) eta gizarte aurreikuspenaren inguruko gainontzeko talde eta erakundeekin; Borondatezko Gizarte Aurreikuspeneko Sektorearen ordezkaria da Gizarte Aurreikuspenaren Euskal Kontseiluan, eta gizarte aurreikuspenaren zabalkundea nahiz prestakuntza sustatzen ditu.\nZer zerbitzu ematen ditu Federazioak?\nNola finantzatzen da Federazioa?\nEuskadiko BGAEen Federazioak ez du irabazi asmorik, eta finantza iturri bezala bazkide diren federatutako BGAEen kuotak darabiltza, eta Eusko Jaurlaritzaren diru laguntza txiki bat.\nZer erakunde daude federatuta? Guztiak berdinak al dira?\nBGAE izaera aitortzen zaien erakundeak daude federatuta, eta hainbat modalitateetakoak dira. Horrenbestean, badira enplegu BGAEak (enpresen baitan sortuak), banan-banakakoak (finantza erakundeek sustatuak), elkartutakoak (talde eta elkarteek sustatuak) eta desberdindu-gabekoak (babesa ematen dute honelako gastuak sortuz gero: ehorzketa, itsasontzien kroskoak haustea, sutea, eta abar).\nZenbat BGAE daude federatuta?\nGaur egun, federatutako erakundeak 70 inguru dira.\nDerrigorrezkoa al da federatzea?\nEz da derrigorrezkoa federatzea; hala ere, BGAE garrantzitsuenak federatuta daude, eta sektorearen ondare osoaren %95 baino gehiago ordezkatzen dute.\nBa al da beste BGAE federaziorik Euskadin?\nBai, Euskadin bada Sutearo izeneko BGAEen beste federazio bat. Dena den, bertan federatutako erakundeei babesa emateaz arduratzen dira, bai, baina bere bazkideen etxebizitzetan zenbait kalte gertatuz gero bakarrik, besteak beste: sutea, eztanda, tximistak, euria, haizea, lapurreta, harria…\nBa al da beste BGAE federaziorik Euskaditik kanpora?\nEuskaditik kanpo, erakunde baliokidea Confederación Española de Mutualidades de Previsión Social Voluntaria izango litzateke eta Europako gainerako herrialdeetan PensionsEurope, Europako pentsioen elkarterik garrantzitsuena.\nFederazioak beste foroetan parte hartzen al du?\nBai, Euskadiko BGAEen Federazioak Gizarte Aurreikuspenaren Euskal Kontseiluan parte hartzen du, BGAEen sektorearen ordezkari moduan. Gainera, kide nabarmena da Confederación Española de Mutualidades de Previsión Social Voluntarian ere, ordezkari bat du Europako pentsioen elkarte garrantzitsuena den PensionsEuropen, eta sektore publikoko pentsioen Europako elkartean, eta sektore publikoko pentsioen Europako elkartea den EAPSPIko kidea da, behatzaile moduan.\nNola jar daiteke harremanetan Federazioarekin?\nTelefonoz (94.415.54.33), posta elektronikoz (info@epsv.org), web orrialdearen bitartez (www.epsv.org) edo zuzenean aurretiko zitarekin (Hurtado de Amézaga kalea, 28, 1 ezk.-ezk. Bilbo).


Kultura Sustatzeko Zuzendaritza - Kultura eta Hizkuntza Politika Saila - Euskadi.eus\nTitularra: Aitziber Atorrasagasti Calcedo\nKultura Sustatzeko Zuzendaritzak dekretu honen 4. artikuluan ezarritako egitekoak gauzatuko ditu honako arlo hauetan: musika, arte eszenikoak, liburua, ikus-entzunezkoak, ikusizko arteak eta kultura- eta sormen-industriak.\nKultura Sustatzeko Zuzendaritza lehen aipatutako arloetako lanbide-jarduerez arduratuko da bereziki.\nEra berean, kultura-ondarea sustatzeko politika publikoetan euskara bultzatuko du, baldin eta bere eskumen-eremuan garatzen badira, saileko Euskararen Administrazio-unitatearekin lankidetzan eta koordinatuta. Genero-ikuspegia txertatuko du bere eskumen-eremuan kultura-ondarea sustatzeko garatzen diren politika publikoetan, eta emakumeen eta gizonen berdintasunerako neurriak ezarriko ditu, bai eta ekintza positiboak horiek beharrezkoak diren eremuetan, saileko Berdintasunerako Administrazio-unitatearekin lankidetzan eta koordinatuta.\nEginkizun horiek betetzeko, Kultura Sustatzeko Zuzendaritzak honako zerbitzu hauek ditu:\nKultur Plangintzako Zerbitzua.\nKultura eta Sormen-industrien Zerbitzua.\nKultur Plangintzako Zerbitzuari dagokio:\nBere eskumeneko arloetan kultura proiektuen sorkuntza, ekoizpen eta hedapenaren sustapenerako ekintzak proposatu eta kudeatu.\nBere eskumen arloko dirulaguntzen programak eta lerroak kudeatzea.\nAbian jarritako ekintzen jarraipena eta balorazioa egitea eta, hala badagokio, neurri zuzentzaileak proposatzea.\nKultura-sektorearekin elkarrizketa eta kontraste espazioak sustatzea eta kudeatzea, eta, hala badagokio, proposamen berriak bultzatzea.\nEtxepare Euskal Institutuarekin lankidetzan, sortzaileak eta kultura-proiektuak kanpoan sustatzeko proposamenak koordinatzea.\nKultura- eta Sormen-industrien Zerbitzuari dagokio:\nEuskal Kultura eta Sorkuntza Barrutia proiektuaren garapena kudeatzea.\nEuskadiko kultura- eta sormen-industrien sektorearen garapena sustatuko duten ekintzak proposatzea.\nEragile publiko eta pribatuekiko koordinazio- eta lankidetza-formulak proposatzea.\nBeste sektore eta jakintza-arlo batzuekin elkartzeko guneen sorrera kudeatzea.\nKanpoko sareetan harreman-eremuak proposatzea eta Euskadi berrikuntzaren eta lehiakortasunaren arloan aukera-lurralde gisa kokatzen duten programak eta/edo proiektuak hautematea.\nKultura Sustatzeko zuzendaria


“Gure kontzertuetan asko gustatzen zaigu inprobisatzea” - Elorrio - Anboto.org\n“Gure kontzertuetan asko gustatzen zaigu inprobisatzea”\nAritz Maldonado 2019-07-13 10:00\nRay Fernandez kubatarra Durangaldean da berriro ere, Roylan Carballosa (perkusioa), Miguel Alejandro Valdes (baxua) eta Lorenzo Molina (tronpeta) taldekideekin. Joseba Sarrionandia iurretarragaz eta Ares marrazkilariagaz batera, crowdfundinga abiatu dute 'El que fuma, bebe y canta' liburua kaleratzeko.\nZelan doa bira?\nOndo! Heldu eta segiduan, hiru kontzertu eskaini ditugu. Egun bitan atseden hartu eta EHZra joan ginen. Itzela izan zen, ez genuen hainbeste jende espero; 3.000 lagun inguru egon zirela esan ziguten. Deigarria egin zitzaigun Eako (Bizkaia) kontzertua, herri bitxia delako eta kubatar ugari egon zirelako han. Iruñean eta Bilbon eskainiko ditugu hurrengo kontzertuak, eta, amaitzeko, Elorrion. Bizirik eta ahotsagaz heltzea itxaroten dugu (barrez). Euskal Herrira gatozen bigarren aldia da, eta aurrekoan baino atseden gehiago hartzeko aukera izan dugu.\nHamazazpi egunean zortzi kontzertu. Ez da kopuru makala. Nola eusten zaio erritmo horri?\nBueno, gogor egitera ohituta gaude. Hilabetean kontzertu ugarieskaini ohi ditut Kuban; adibidez, astean behin, Habanako El Diablo Tun Tunen jotzen dut. Beste erritmo bat da hori. Lagungarria da atseden hartzeko, eta hori ona da ahotserako, nik asko erretzen eta edaten dut eta. Eta, badakizu, erretzen duenak, edaten duenak eta abesten duenak, ahotsa izorratzen du [Bere liburuaren izenburua parafraseatu du: El que fuma, bebe y canta, se jode la garganta].\nNi etxean bezala sentitzen naiz Euskal Herrian, eta, egia esateko, jende asko etorri da hemen eskaini ditugun kontzertuetara. Zarautzen, adibidez, aretoa lepo bete genuen, eta jendeak kanpoan geratu behar izan zuen.\nNolakoak dira zuen kontzertu horiek?\nInprobisazioari leku handia egiten diogu. Berriatuako kontzertuan, esate baterako, Iratxe Ibarra bertsolaria han zen, eta erronka bota nion. Jakina, bertsotan egitera igo zen oholtzara; kaskarreko batzuk eman zizkidan bertsotan. Egia esateko, bertsolariekin beti galtzen dut. Baina Habanara datozenean desberdina izango da. Hangoa nire mundua da. [barrez].\nLiburua kaleratzeko, crowdfundinga abiatu duzu Joseba Sarrionandiagaz.\nNire abestiak, hauek nola idatzi ditudan edo atzetik dituzten istorio eta epitafioak bildu ditut bertan. Marrazkiak Ares marrazkilari kubatar entzutetsuak egin ditu, eta Josebak hitzaurrea idatzi du. Josebak erradiografia zorrotza egiten dit bertan, baina maitasunez betea. Irabazi-asmo ekonomikorik bako proiektua da, jendeak nire letrak eduki ditzan. Habanan kaleratzea ezinezkoa da gaur egun, eta horregatik ipini dugu martxan crowdfundinga. Nire asmoa zerbait txikia egitea zen, baina Aresen ilustrazioen kalitatea mantentzeko, formatu honetan egin beharra zegoen.\nMusikalki, baduzu beste proiekturik esku artean?\nUrte itzela izan da. Silvio Rodriguezegaz batera kontzertua eskaintzeko aukera izan dut aurten. Ohore bat izan zen. Orain, Euskal Herritik Mexikora goaz.


Atsedenerako, txoko perfektua - Arabako errioxa - Alea.eus\nAtsedenerako, txoko perfektua\nAnakoz Amenabar 2021-07-11 10:00\nBastida inguruan egin du bisitaldi proposamena Orlando Arreitunandiak. / EITB\nBastida inguruak ezagutzeko bisitaldia proposatu du Orlando Arreitunandia bertsolari eta enologoak; mahastiek inguratutako zonaldean, nekropoli, parke eta aintzira artean egin du proposamena.\nBastidako plazan dauden eraikin dotoreak ezagutu ostean, kale nagusitik behera hasi da Orlando Arreitunandia (Mutriku, 1974) enologo eta bertsolariaren ibilbide proposamena. Herriko armarri gehien dituen kalean behera Larrazuriako arkutik pasako da bisitaria, eta lau kilometro inguruko ibilbide lasaia egingo du nekropoli, upategi eta atsedenleku ederren artean.\nArkua zeharkatu, eta anbulategia dagoen parajetik Toloño mendizerra aldera jo beharra dago. Kale estua igarota, Mitarte upategitik ezkerretara Tres en Raya ibilbidea topatuko du bisitariak. Garai batean Bastidan zeuden artzainak ditu gogoan harri lau batek. "Artzainak haren inguruan bildu, eta harriaren gainean Tres en raya jokoan aritzen ziren. Hori berreskuratu dute, eta txoko txiki bat dago euren omenez", azaldu du Arreitunandiak. Duela hamar urte utzi zuen lana zonaldeko azkeneko artzainak. "Bastida ardogileengatik ezaguna bada ere, artzainak ugari izan ziren; 200 buruko artaldeak ere bazituzten".\nMahastiz betetako ingurua izanik, urtaroaren araberako argazki bat eramango du bisitariak. "Udazkenean koloretsua da, garai honetan berdea eta mahats aleak bistan, eta udazkenetik udaberrira kimatutako landare bat, enborra agerian eta lurra garbi-garbi", azaldu du Arreitunandiak. Lau urtaroetan ibilbide desberdinak ematen ditu inguru honek.\nBide berean, gainera, La Hueta parajean barrena, amuarrainen aintzira aurkituko du, inguruko ortuak ureztatzeko prestatutako lakua, hamaika bainuren lekuko izandakoa. "Garai batean asko joaten ginen bainua hartzera bertara; eta debekatuta ez dagoen arren, gaur egun, igerilekuek hartu dute lekukoa". Briñas (Errioxa) eta Bastida arteko muga horretatik, gainera, bailararen ikuspegi ederraz gozatu daiteke.\nFamiliarekin batera, ohikoa du Orlando Arreitunandiak Bastida inguruko bisita. / O. Arreitunandia\nIbilbidean aurrera, bidegurutzera helduko da bisitaria. Buradon Gatzagara joan daiteke, bost kilometroko paseo ederrean, edota Bastida aldera berriz ere San Gines parkerantza. Taberna bat, mahaiak eta otordua egiteko beharrezkoak ditu, zuhaitzez babestutako gerizpean. "Egunpasa egiteko leku zoragarria da; igerilekuez gain, aisialdirako Bastidak duen lekurik onena", gogoratu du. Besteak beste, 2004an egin zen Araba Euskarazeko erdigunea izan zen parke hau.\nSan Gines parketik 600 bat metrora Remelluri upategia dago, erreferentzietako bat Bastidan. Orain gutxi arte, arteaz gozatzeko aukera ere bazen bertan, Vicente Ameztoi pintorearen inspirazio iturri izan baitzen ingurua, eta haren lanak izan ziren ikusgai Madrilera eraman aurretik. "Remelluri garai bateko baserri moduko bat izan da", azaldu du Arreitunandiak. Bertan inguruko fraideak bizi ziren, eta mahastiak, ardiak, olibondoak zituzten; inguruak ematen duen guztia gaur egun ere oraindik bertan ekoizten dute. "Zoragarria da ikusteko ToloÒo mendi magalean nola dagoen txertatuta, eta nola bat egiten duen paisaiarekin".\nBi kilometro eskasera dago beste atsedenlekua: nekropolia. Harrian landutako hilobi ugari ikus daitezke Remelluri nekropolian, Bastidara heldu aurretik.\nTres en Raya jokoa, Bastidan izan ziren artzainen omenez. / O. Arreitunandia\nGastronomia eskaintza zabala du Bastidak. Ezagunen artean Jatorrena jatetxea erreferentea dela nabarmendu du Arreitunandiak, eta plater berriak dastatzeko aukera Alai jatetxean. Garcia Ariño pelotari familiako Ariño jatetxean ere egiten du geldialdia tarteka. "Orain dela urte pilo bat heldu zen Bastidara Valentin, eta orain daukan edadearekin euskaraz egiten duen bakarrenetakoa da".\nUdaberritik udazkenera bitartean, gainera, Bastidan poteoa bizi-bizi dagoela gogoratu du. "Neguan lau katu izaten gara, eta uda aprobetxatu behar dugu jendearekin hartu-emana izateko". Pandemiaren eraginez, upategiek ateak ireki dizkiete herritarrei, barne kontsumoa sustatzeko asmoz. "Enologoekin edo mahastizainekin arratsalde pasa ederra egiteko aukera dago, lehenago horren eskuragarri ez zena". Udalaren ekimenez, gainera, herriko zenbait txokotan, kalean ardoa dastatzeko aukera izango da asteburuetan, upategietara joan beharrik gabe.\nUrtaroaren arabera, paisaia desberdina ageri da Bastidako mahastietan. / O. Arreitunandia.\nArdogintzarentzat urte gogorra izan dela azpimarratu du Arreitunandiak –Luis Cañas upategian egiten du lan–, eta nabarmenagoa Bastidan, bertakoak ez direlako oso upategi handiak. "Atzerrian asko saltzen ez duten upategiak dira, eta salmenta aldetik nahiko zaila izan da". Aldiz, beste alde batetik, norberaren buruari eragin eta berrasmatzeko aukera izan dela nabarmendu du. "Zentzu horretan, aurrerapauso nahiko handiak eman dituzte upategiek; kalean aurkeztu eta herritarrei aurkezterako orduan aldaketak izan dira. Jendearekin berreskuratu egin da sasoi bateko hartu-emana".\nArdogintza ofizio eta bertsolaritza zaletasun du Arreitunandiak, Bastidako bertsolari bakarrenetakoak. Errioxa mailan, 2010. urtean jarri zuten abian Oiongo bertso eskola, eta gaur egunean martxan jarraitzen du. "Plazara kantatzera ateratzeari beldurra kendu diogun bost kide gara, eta atzetik ere badira beste batzuk gu bultzatzen gaituztenak". Arabako Bertso Eskolaren ekimenez, halaber, hezkuntza arautuan hainbat lan egin dituzte. "Hor hazi bat jarri da. Oihane Pereak Lantziego eta inguru honetan egiten duen lana aipatu beharra dago; horren emaitza da Bastidan sortu duten bertso eskola". 10 eta 12 urte bitarteko 15 lagunek osatutako bi talde egin dituzte, eta Eskolarteko finalean ere izan dute lekurik. "Hazi hori hor dago, eta, hemendik aurrera, poliki-poliki jendea animatuko den esperantzarekin".\nBastidan bertsolaritzaz, gastronomiaz, historiaz, paisaiaz eta patxadaz gozatzeko aukera ona izan daiteke uda, Arreitunandiaren esanetan. Abuztuaren 15era bitartean, beroa da nagusi, eta 20:00etan hasten da freskatzen, eta erdialdetik aurrera 17:00ak aldera sartzen da ipar-haizea. "Giroa aldatu egiten da; matematikoa da. Baina kaleko giroa berdin-berdin mantentzen da. Kaleko bizitza zoragarria da Bastidan".


La UPV/EHU celebra la votación de elecciones al Rectorado - UPV/EHU\nUPV/EHUko errektorea aukeratzeko hauteskundeen bozketa egingo da\nGuztira, 48.207 lagun daude deituta botoa ematera: irakasleak, ikasleak eta administrazio eta zerbitzuetako langileak\nLehenengo argitaratze data: 2020/11/24\nOsteguna, azaroak 26, UPV/EHUko kideek errektorea aukeratzeko hauteskundeetako bozketa egingo da. Hauteslekuak 9:00etatik 17:00etara egongo dira irekita. Irakasleek eta ikasleek kasuan kasuko ikastegian eman behar dute botoa, eta administrazio eta zerbitzuetako langileek dagokien campusean.\nBehin-behineko emaitzak ostegunean bertan jakinaraziko dira, 20:00etatik aurrera Bizkaia Aretoan.\nErrektorea sufragio unibertsal haztatuaren bidez hautatzen da. Unibertsitateko komunitatea osatzen duten 48.207 pertsonak bost taldetan banatzen dira: unibertsitatearekin lotura iraunkorra daukaten 2.114 irakasle doktore; unibertsitatearekin lotura iraunkorra daukaten 179 irakasle ez doktore; gainerako 3.199 irakasle eta ikertzaile; 40.819 ikasle eta administrazio eta zerbitzuetako 1.896 langile. Esan bezala, botoa haztatua da: irakasle doktore iraunkorrei % 56,25 dagokie; irakasle iraunkor ez-doktoreei, % 7,50; gainerako irakasle eta ikertzaileei, % 2,09; ikasleei % 22,08; eta, azkenik, administrazio eta zerbitzuetako langileei, % 12,08\nGuztira 57 hauteskunde-mahai eratuko dira. Kide batzuek dagoeneko botoa eman dute, aldez aurretik, azaroaren 9tik 23ra bitartean botoa emanda.\nHautagai bakarra Eva Ferreira denez, aldeko botoa edo boto zuria besterik ezin izango da eman. Hautagai hori hautetsia izateko, nahikoa izango da emandako botoen herena lortzea, egin beharreko haztapenak eginda. Hauteskundeen behin betiko emaitza abenduaren 4an aldarrikatuko da, inpugnazioetarako epea behin amaitu ondoren.\nInprimatu La UPV/EHU celebra la votación de elecciones al Rectorado


(RICHARD ERREGEA eta JOHN GAUNT sartzen dira beste zenbait JAUNTXO eta MORROIEKIN).\nRICHARD: John Gaunteko zaharra, Lancaster ohoragarria, aurkeztu al duzu hemen, aginduaren arabera, Henry Hereford zeure seme kementsua, berak Thomas Mowbray Norfolk Dukearen aurka egin zuen salaketa zalapartaria defendatu eta guk entzun dezagun? Ekarri al duzu?\nGAUNT: Bai, Maiestatea.\nRICHARD: Esan bestalde. Galdetu al diozu ea antzinako haserre batek eraginda ez ote dabilen? Ala alderantziz, haren betebeharra denez, traizioaren froga nabarmenik aurkezterik badukan?\nGAUNT: Auzi honetaz atera diodana da, Berorren Gorentasunaren aurkako konplot arriskutsua eratu omen dela. Ez dakar berak antzinako gorrotoaren arrastorik.\nRICHARD: Deitzazu beraz gure aurrera. Aurrez aurre, begiak goibelki elkarri so dituztela, entzungo ditugu salatzailea eta salatua bere gisa hizketan. Bai bata eta bai bestea dira harroak, eta biak ere itsasoa bezain zakarra eta sua bezain errea den gorrotoz beteak.\n(BOLINGBROKE eta MOWBRAY sartzen dira).\nBOLINGBROKE: Egun zoriontsuz beteriko urte askotan bizi bedi nire jaun eta errege maitatua.\nMOWBRAY: Eta egun bakoitza aurrekoa baino zoriontsuago bedi, harik eta zeruek berorren koroari betirako titulurik eransten diotenera arte.\nRICHARD: Eskerrik asko bioi. Baina zuetako bat gezurretan ari da elkarri egin diozuen traizio-salaketa kontutan hartzen badut. Hereford lehengusu, zer duzu esateko Thomas Mowbray Norfolk Dukearen aurka?\nBOLINGBROKE: Lehendabizi, eta zeruak bilez lekuko, menpekoaren zindotasun eta maitasunarekin, nire printzearen segurtasunak arduraturik eta hasarrerako beste arrazoirik gabe, apelazioa egitera nator ene jaunaren aurrera. Orain, Thomas Mowbray, zugana zuzenduko naiz. Adi egon esango dizudanarekin, ene gorputza izango bait da hori defendatuko duena lurrean, eta ene arimak erantzungo zeruetan. Traidorea zara eta sasikumea, halako izateko trebea oso. Maltzurregia zara bizitzeko, zeren zenbat eta gardenago izan ortzea itsusiago bait dirudite bertan ibiltzen diren hodeiek. Eta nire salaketa larria borobiltzeko, eztarrian josten dizut traidore izen mesprezagarria. Hortaz eta ene Maiestateak onartzen badu, nire ezpata biluziak neure esanaren egia bertan frogatuko al du.\nMOWBRAY: Nire hitz hotzok ez dezatela ene sua agerian jar, ez da hauxe emakumearengandiko borrokaren dolua. Nola zuzenduko da bi hizkuntza handien eskaera garratza den hontan, heuren arteko auzia? Odolak, nahiz eta berez beroa izan, horretarako hotza beharko du.\nHalere nire pazientziak badauzka bere mugak eta ezin salaketa horrekin mututu. Hasteko, berorren gorentasunari diodan errespetu handia da nire mihiaren uhalak askatzen galerazten didana. Osterantzean laukoan hasi eta beraren salaketak halako bi egotziko nizkioke! Errege-leinukoa, nire jaunaren senitarteko dela bazterrean utzita, desafio eta tu egiten diot! Gezurti koldarra eta bilaua deitzen diot! Eta hori mantentzearren burrukatzeko gertu nauka. Nahi dituen abantaila guztiak izango ditu. Ezta koldar honen atzetik segika, Alpesetako erreka izoztuenetaraino edo sekulan ingelesak oinik jarri ez duen paraje urrunetaraino heldu beharko banu ere! Artean, honexek ziurtatuko ditu ene hitzak. Faltsu eta zital bera dela zinegiten dut honen bidez.\nBOLINGBROKE: Koldar zurbil eta dardarti hori! Horra hemen nire erantzuna. Erregearen senidetasuna eta neure jatorri ona alde batera utziko ditut, zuk zeuk ere beldurrak eraginda eta ez errespetoak halaxe egin bait dituzu.\nKoldar zurbil eta dardarti hori, desafio egiten dizut. Erregeganako senidetasunari uko egingo diot, eta ene Errege-odol gorena ordezkatuko! Zeure zitalkeriaren espantuak batere idarrik utzi badizu, jaso ezazu nire ohorearen adierazgarria lurretik. Horregatik eta zaldun-lege guztiengatik ere defendatuko dut armekin hemen esan dudana eta zuk asma ditzakezun gezur guztiak ere.\nMOWBRAY: Jasota dago. Bizkarreko baten bidez zaldun bihurtu, ninduen ezpata honengatik, zintzotasunez eta jaunek berek bezala agintzen dut desafioari erantzungo diodala. Eta behin zaldi gainean ez nadila bizirik jaitsi traidorea baldin banaiz edo nire kausa okerra bada.\nRICHARD: Zein da zure salaketa lehengusu Mowbray-ren aurka? Larria izango al da, bestela susmoen izpirik ere ez du eragingo guregan.\nBOLINGBROKE: Esango dudana nire biziak frogatuko du. Thomas Mowbrayk zortzi mila koroa jaso zituen berorren maiestatearen armadari soldatak ordaintzeko, berak halabaina asmo gaizkiletarako gorde zituen, den traidore faltsu eta bilauarekin. Horretaz gainera, eta burrukan frogatuko dut, hemen dela, ingelesaren begiak sekula ikusi ez duen tokirik zokoenean delarik ere, herri honetantxe azken hemezortzi urteotan asmatu eta antolatu diren Beraren aurkako traizio guztiek, Mowbray hauxe bera izan dutela jatorri eta bultzatzaile. Areago oraindik, Ondoko hau adieraziko dut haren bizi gorrotagarriaren aurka, dena froga dezan: Berak asmatu zuen Gloucester Duke zenaren hilketa. Haren etsaien belarriak berotu zituen eta ondoren, iruzurti moduan arima errugabe baten ateak zabaldu zituen odolezko ibaietan. Odol huraxe, Abelen sakrifiziokoa bezala, deihadarka ari da lurreko leize zulo mutuetatik barrena, neronek justizia eta zigorra ezar ditzadan. Eta nire arbasoen nobletasun loriosuagatik halaxe egingo du beso honek, hil nadila bertan bestela.\nRICHARD: Zama handikoak izan dira zure salaketak lehengusu! Thomas Norfolk zer esan behar duzu?\nMOWBRAY: Itzul beza aurpegia zure gorentasunak, eta gor bitez zerorren belarriak une batez, Jainkoak eta gizonok honelako gezurtiari nolako gorrotoa diogun adierazten dudan bitartean!\nRICHARD: Mowbray, gure begiak eta belarriak inpartzialak izango dira. Ezta nire anaia balitz, ezta nire ondorengoa balitz ere, eta nire iloba delarik are gehiago. Neure tronoarekiko errespetuagatik agintzen dizut senidetasunak, gugandik hurbilena balitz ere, ez lukeela salbuespenik, ezta makurreraziko ere gure bihotzaren sendotasun zurruna. Bera menpeko daukagu, Mowbray zeu ere. Izan ezazu geure baimena beldurrik gabe mintzatzeko.\nMOWBRAY: Orduan Bolingbroke bihotz zatarrekoa zara zu eta zure eztarri faltsu horrek ere gezur zatarra esan du, badauzkadalako iadanik jaso nuen diruaren hirutik bi soldaduen artean banatuak. Gainerakoa gorde egin dut beraien baimenaz, gure jaunak zor zidan Frantziara erreginaren bila joatean gastatu nuen dirutza behin betirako kitatzeko. Orra hor iresteko gezurra! Eta Gloucester zena ez zuten nire aginduz hil. Baina nire zoritxarrerako ahaztu nuen bai kasu hartan betebeharra. Eta zuk, ene Lord Lancaster noble, nire etsaiaren aita ohoretsu horrek badakizu behin zelata jarri nizula. Damu da nire arima gaisoa bekatu hartaz. Baina azken jaunartzean konfesatu eta apal apal eskatu nuen barkamena. Lortuko al dut berau!\nHauxe da nire errua. Gainerako salaketak bilau baten gorrotoak asmatuak dira. Donge eta traidore zikin baten iruzur hutsak. Erabakita nago defendatzera gogortasunez. Nik ere jaurtikitzen dut beraz eskularrua tradiorearen oinetara aitonen seme leiala naizela frogatzeko, berorren bihotzeko odola isutzen badut ere. Eta berorren gorentasunari erregutzen diot gure burrukarako eguna ezar dezan.\nRICHARD: Jaun amorratu hori, uztazu auzia nire esku, garbi dezagun gorrotoa inoren odola isuri beharrik gabe. Hortxe gure sendabidea, mediku ez izanik ere. Gaiztakeria sakonak zauria sakona sortuko du beti. Ahaz ezazue, barkatu. Adiskidetu, medikuak ez bait deritzo egoki odol ateratzeari! Osaba, amai dadila gatazka, guk lasaituko dugu Norfolk eta zure semea zuk.\nGAUNT: Bake-eragilearena ondo baino hobeto doakio nire adinari. Seme, Itzuli eskularrua Norfolk Dukeari.\nRICHARD: Eta zuk ere itzuli harena.\nGAUNT: Nola, Henry nola? Berriro agindu beharko al dizut, seme?\nRICHARD: Norfolk, bota hori! Ez dugu zalantzarik ikusi nahi.\nMOWBRAY: Nahiago dut zure oinetara bota neure burua. Nire bizitzan agintzen duzu baina ez nire ohorean. Lehena zuri eskeini behar dizut, baina nire izen ona, hil ondoren ere iraungo duena baztertzeko ez duzu botererik. Salatua, ospegabetua, iraindua izan naiz hemen, kalumniaren lantza pozonduaz zeharkatu didaten arima sendatu ere ez da egingo, pozoin hori eman didanaren odola isurtzen ez badut.\nRICHARD: Lasaitu zure gorrotoa, eta hona eskularrua. Lehoiak leopardoa hezitzen du ezta?\nMOWBRAY: Baina ez honen orbainak ezabatzen. Hartu nire ohorea eta amore emango dut. Ene jaun maite hori, bizitza hilkor honek ematen digun altxorrik preziatuena dugu akatsik gabeko ospea. Zer gara osperik gabe lur urreztatua edo buztin margotua baizik? Arima kementsua bular leialaren barruan, hamar giltzaz gorderiko harri bitxia da.\nOhorea dut bizitza, bata eta bestea gauza berbera. Ken zaidazu ohorea eta deus ere ez naiz. Beraz jauna, uztazu neure ohorea defendatzen. Beragatik bizi naiz. Beragatik hilko naiz.\nRICHARD: Beraz lehengusu, zeu hasiko zara.\nBOLINGBROKE: Zeruko Jainkoak babestuko al dit bekatu hori egitetik. Burua makurtu beharrean al nago aitaren aurrean? Eta eskale baten erabetasun dardartiaz neure duintasuna jan traidore lotsagabe honen aurrean? Neure mihiak ahultasunez ohorea zauritu nahiko balit edo barkamenezko hitzik aipatzera makurtuko balitz ere, nire hortzek moztu egingo lukete koldarkeria horren erruduna, eta laidoz odoleztaturik botako, honen lotsarako, desohorearen gordelekura, Mowbray-ren aurpegira!\nRICHARD: Gu ez gara eskatzen ibiltzeko jaio, agintzeko baizik. Zuek adiskidetzea ez dugu lortu, presta zaitezte ba zeuon bizitzez erantzuteko. Coventryn, Done Lamberto egunean. Ezpatek eta lantzek erabiliko hantxe zuen gorroto burugabearen auzia. Guk adiskidetu ezinik patuari utziko diogu epaia ematen. Mariskala, aginduiezu gure ofizialei burruka antolatzeko presta daitezen.\n(Lancaster-eko Jauregiko Dukea JOHN GAUNT eta Gloucester-eko DUKESA sartzen dira).\nGAUNT: Ai ene! Woodstock gaisoaren odolarekin nuen loturak, zure eskaera guztiek baino sendoago bultzatzen nau haren erahileen aurka. Justizia ordea, krimena eragin duten esku berberetan datza eta zer egin! Zeruari eskatzea baizik ez dugu. Berak ordua heldu dela erabakitzean mendekuaren tximistaz joko du errudunen burua.\nDUCHESS: Baina Thomas, ene jaun maitea, ene bizitza, ene Gloucester, Edwarden odol sakratuaz beteriko ontzia, haren errege enbor gorenaren adar loretsua hautsi egin dute, eta edukin preziatua isuri. Enborra moztuta dago eta hostoak bekaizkeriaren eskutan zimeldu zaizkio, erahilearen burdinaz ere. Ai Gaunt! Zure odolekoa zen. Zu sortu zintuzten ohe berak, sabel berak, molde berak, adore berak sortu zuten hura ere eta bizirik badirauzu ere, berarekin batera hil zara. Zeure aita beraren heriotza ere ontzat hartzen duzula esan liteke, anaiaren hilketak ez zaitu kezkatzen zeuen aitaren eredua izanik ere. Ez hori ez da eroapena, ahulezia hutsa baizik. Zure anaiaren hilketa horrela jasanik zeure biziaren bidea ere biluzik utzi duzu, erahileek zureaz beste nola egin behar duten erakutsita. Jende xehearengan eroapena deitzen dugun hori nobleon baitan koldarkeria hutsa da. Zer esango dut gehiago? Nire Gloucester-en hilketa mendekatzea duzu, zeure bizia babesteko biderik onena.\nGAUNT: Jainkoari mendekua, haren ordezkaria, lurrean haren mandatari dena bait da hilketaren erantzule. Erruduna balitz, hark zigortuko du, baina nik ez diot beso mendekatzailea haren ministroari jasoko.\nDUCHESS: Nori aurkeztuko diot ba neure kexa?\nGAUNT: Jainkoari, alarguntsa guztien garaile eta babesari.\nDUCHESS: Hala bedi. Agur, Gaunt zaharra. Zoaz Coventryra, gure Hereford maitearen eta Mowbray bilauaren arteko burruka ikustera.\nNire senar zenari egindako traizioak Hereforden lantza zuzenduko al du Mowbray gaizkilearen bularraren erdira. Edo ezbeharrak haseratik jotzen badu, Mowbrayren bekatuak hain izango al dira astunak, non zaldiaren bizkarrak ezingo dion eutsi eta zalduna eraitsi zelaiko hondar gainera! Babesgabe, garaituta, gure Hereforden eskutan. Agur, Gaunt zaharra. Zure anaiaren alargunak bere samina beste lagun gabe amaitu beharko ote du bizitza?\nGAUNT: Agur, arreba, Coventryra noa. Zoriona izan dezazula bihotz-hibotzez.\nDUCHESS: Zaude, beste gauzatxo bat. Minak jauzi egiten du erortzen den tokian, ez arintasunagatik, pisuagatik baizik. la ezertxoere esan gabe joango naiz, pena ez bait da hala dirudienean amaitzen. Eman goraintziak Edmund York nire nebari, besterik ez. Itxaron piskat oraindik, ez daukat besterik, baina ez zaitez joan. Zerbait gogoratuko dut... esaiozu... Baina zer? Ni ikustera etor dadila ahalik lasterren Plashyra. Ai ene, baina zer aurkituko du York gizarajoak bertan? Gela hutsak, orma biluziak, morroirik gabeko sukaldeak, inork zapaltzen ez dituen zoruak eta nire aieneak beste ongietorririk ez. Ez esan etortzeko, hobe du nire pena ikusi baino beste edonora joan. Atsekabez, atsekabez noa eta atsekabez hilko naiz. Nire begi malkoz beteok azken agurra ematen dizute.\nCoventry-ko ibai ertzean\n(LORD MARSHALL eta AUMERLE-ko Dukea sartzen dira).\nMARSHALL: Milord Aumerle, Henry Hereford prest al dago?\nAUMERLE: Hala dago, burrukatzeko amorratzen.\nMARSHALL: Norfolk Dukea ere, adore eta kemenez beterik tronpetotsen zain dago.\nAUMERLE: Biak daude gertu beraz. Erregea etortzea besterik ez da falta orduan.\n(Tronpetotsak. Erregea, GAUNT, BUSHY, BAGOT, GREEN eta beste noblerekin sartzen da. Prest daudela, MOWBRAY salatua, NORFOLK-eko Dukea sartzen da armetan MEZULARI batekin).\nRICHARD: Marshall, eskatu defendatzaile ausart horri hemen armaturik aurkeztearen zergatia. Galdetu bere izenaz eta legearen arabera bere auziaren zuzentasunaz zin egin dezan.\nMARSHALL: Jainkoaren eta erregearen izenean esazu nor zaren eta zergatik zatozen hona armaduraz jantzita, noren kontra aurkezten zaren eta zein den zure auzia. Mintza zaitez egiaz zaldun zarenez, eta zeruak eta kemenak babes zaitzatela.\nMOWBRAY: Nire izena Thomas Mowbray da, Norfolk-eko Dukea. Eta emandako aginduak ekarri nau hona, zaldunak ez bait du bere hitza sekula hausiko, Jainkoaren, Erregearen eta beronen leinuaren aurrean nire leialtasuna defendatzera Hereford Dukearen aurka, zeinak gezurretan salatu nauen. Eta Jainkoaren graziaz, eta neure indarraz burrukatu egingo naiz, Jainkoa, Erregea eta neureganako, traidorea dela frogatzeko. Eta diodanez zeruak zain nazala.\n(Tronpetotsa. BOLINGBROKE, Hereford-eko Dukea, apelatzailea eta Mezularia sartzen dira).\nRICHARD: Marshall, galdetu jaun armatu horri nor den eta zergatik aurkeztu den hemen gerrarako armaduraz jantzirik. Eta, gure legearen arabera, bere kausaren zuzentasunaz zin egin dezala.\nMARSHALL: Zein da zure izena eta zergatik etorri zara hona Richard erregearen aurrean aurkeztera? Noren aurka zatoz eta zein da zure auzia? Esazu egia eta zeruak babes zaitzala.\nBOLINGBROKE: Henry Hereford, Lancaster eta Derbykoa nauzue, eta burrukatzera aurkeztu natzaizue, frogatu nahian, Jainkoa bitarteko eta neure gorputzaren indarrez, Thomas Mowbray, Norfolk-eko Dukea, traidore arriskutsu eta bilaua dela zeruko Jainkoarekiko, Richard errege eta neurekiko. Egia denez zeruak zain nazaten.\nMARSHALL: Heriotz zigorpean ez dadila inor ausartu zelaia ixten duten langarik inola ere ukitzen, Mariskala edo ofizialak izan ezik, burruka leial honen zuzendariak direnez.\nBOLINGBROKE: Lord Marshall, utzidazu nire jaunaren aurrean belaunikatu eta mun ematen eskuan zeren Mowbray eta neu, erromes joaten direnen antzekoak bait gara. Betirako agur esan behar genieke lagun guztiei bihotzez.\nMARSHALL: Apelatzaileak beren gorentasunaren eskuan mun emateko mesedea erregutzen du.\nRICHARD: Hemendik jaitsi eta besarkatu egingo dugu. Lehengusu maite, arrazoia baduzu, bedi zurekin patua borroka honetan. Agur ene odola gaurkoan isurtzen bada. Zeru goiek ez dezatela nahi, guk ez dugu zure heriotza mendekatuko.\nBOLINGBROKE: Begi noble bakar batek ere ez dezala malkorik laidotu Mowbray-ren ezpatak zulatzen banau. Ni ere, aztorea txoriaren gainera oldartzen den konfidantzarekin burrukatuko bai naiz. Ene jaun maitea, agur esan behar dizut. Agur Lord Aumerle lehengusu noblea, hil behar badut, zahar eta elbarri beharrean, gazte, osasuntsu eta bizitzaren loretasunean hilko al naiz. Otorduetan bezala, amaierarako utzi dut jakirik gogokoena, hala agurra gozoagoa izateko. Nire odola eta biziaren egile lurtar horrek, zure gazte-izpiritua nigan suspertu duen horrek, altxa nazazu zeure indar guztiekin nire buruaren gaindi dagoen garaipena lor dezadan. Sendoagotu nire armadura zeure otoitzen bidez, eta zorroztu nire lantza zure bedeinkapenekin, Mowbrayren armaduran laban sar dadin, eta John Gaunt-en izenak bere semaren jokaera kementsuan argi berri batez diztira dezan.\nGAUNT: Jainko Ahalguztidunak lagun zaitzala. Zaitez tximista bezain azkarra burrukan, eta eror daitezela zure kolpe gogorrak trumoi suntsitzaile gisa zeure etsai gaizto eta zital horren kaskoaren gainera. Gora zure odol gazte hori. Zaitez, kementsu, ez etsi.\nBOLINGBROKE: Neure arrazoiak eta Done George deunak zain nazatela!\nMOWBRAY: Zein ere bait da Jainkoak gorde didan patua, garaile irtengo edo hilko da, Richard Erregearen tronuari zintzo, aitonen seme leial, egiati eta akatsik gabekoa. Santa sekulan ez ditu gatibu batek eskatu esklabutuaren kateak bere bihotzetik, ezta bere askatasunaren altxorra ere besarkatu, nire arima dantzariak etsaiaren aurkako burruka hauxe ospatzen duen baino atsegin handiagoz. Jaun boteretsu hori eta adiskide guztiok, denok izan dezazuen une zoriontsua. Lehiaketara bezain alai eta adoretsu nator burruka honetara. Egiak bularra sendoagotzen didalarik.\nRICHARD: Agur, ene jauna, bertute kementsua somatzen dut zeure begietan. Marshall has zaitezke.\nMARSHALL: Henry Hereford, Lancaster eta Derbykoak, hartu zeure lantza eta Jainkoak lagun zaitzala.\nBOLINGBROKE: Dorre bat bezain sendoa dut itxaropena, hala bedi!\nMARSHALL: (Ofizialari) Eramaiozue lantza hau Thomas Dukeari.\n1. HERALDOA: Henry Hereford Lancaster eta Derbykoa, hemen aurkeztua Jainkoaren, Erregearen eta haren izenean, saldukeria eta gezurrezko salakuntzaren zigorpean, Thomas Mowbray Norfolk Dukea traidorea dela frogatzeko Jainkoaren eta Erregearen aurrean. Hala, burrukarako egiten dio erronka.\n2. HERALDOA: Hemen Thomas Mowbray, Norfolk Dukea aurkeztu da, gezurti eta iruzurti agertzeko arriskuan bere burua defendatzeko, eta frogatzeko Henry Hereford, Lancaster eta Derbykoa, Jainkoaren eta Erregearengan traidore handia dela. Adoretsu eta desioz amorratzen dago, hasteko seinalearen zain.\nMARSHALL: Jo turutak! Eta prest zaitezte burrukariak! (karga-hotsak entzuten dira) Egon, Erregeak makila jaurtiki du-ta!\nRICHARD: Erantzi ditzatela kasketak eta arma guztiak, eta itzul daitezela biak beren tokietara! Zatozte gurekin eta jo ditzatela turutak gure erabakia azaltzen dugunera arte. Zatozte eta entzun kontseiluan erabaki duguna. Gure erresumako lurrak ez luke zertan zikindu behar sortu duen odol berberarekin, gure begiek auzoaren burdinak sorturiko zaurien ikuskizuna gorrotatzen dutelako. Gure ustetan arranoaren hegada adinako harrotasun gorena eta asmo goizaleak dira hain zuzen ere bekaizkeriarekin batera, bakeari erronka eginarazi zaituztena, geure heriaren sehaskan zegoen huraxei. Eta hala altxa zitekeen zalaparta zakarrak, tronpeten zaratots ikaragarriak, eta burdinezko armen elkar jotzearen oihartzun beldurgarriak, gure txoko baketsuen barealdia izutuz uxa zezaketeela-ta, eta gu geu ere bultzatu geure senideen odola isurtzera, biok herbestera bidaltzea erabaki dugu. Zuk, Hereford lehengusu, biziaren zigorpean, harik eta hamar udaberrik gure zelaiak laztandu arte, ez dugu gure erresuma ederra ikusiko, atzerriko bide-zidorretan barrena ibili beharko duzu.\nBOLINGBROKE: Hala bedi; jauna. Badut kontsolamendua, eguzki epel honek ere argituko du, eta izpiak zure buruan erortzen direnean, eroriko al dira nigana ere eta daukadan zigorra alaitu! Norfolk, zigor larriagoa dugu zuretzat adierazten dizut bihotz saminez. Orduen ibilera geldoak ez du zure atzerriratze gogorraren amaiera mugatuko. Agintzen dizut ez sekulan itzultzeko gure erresumara biziaren zigorpean.\nMOWBRAY: Gogorra da epaia, ene jaun ahaltsua, eta ustekabekoa zuregandik etortzea. Ez nuen pentsatzen zure aho goren horretatik halakorik entzutea. Atzerrira bidegabeki eramaten nauen kolpe hori baino sari hobeagoa merezi nuen bere maiestatearen eskuetatik. Berrogei urteotan zehar mintzatu naizen hizkuntza orain ahaztu beharrean nago, eta mihiak haririk gabeko biola edo arpak, edo kaxan gorderiko tresnak beste lagundu dit, edo armoniarik ez dakitenen eskuetan lagatzen den tresnak beste. Aho barruan atxilotu didazu mihia nire hortzen burdinsarearen atzetik, eta zaindu beharko nauen gartzelaria ezjakintsu kirten eta antzu hutsa da. Zaharregia naiz inudea hartzeko, helduegia halaber eskolara orain hasteko. Ez al da epai hau heriotz mutua? Nire ezpainei beren jatorrizko arnasa lapurtzen die-ta.\nRICHARD: Alferrik zabiltza guri errukia eskatzen. Guk epaia erabakitakoan, erreguak berandu heltzen dira-ta.\nMOWBRAY: Horrela bada, nire herriaren argitik aldenduko naiz, gau amaigabearen itzal nagusietan bizitzeko.\nRICHARD: Itzuli hona! Eta zin egizu lehendabizi. Jar itzazue eskuak gure ezpata gainean Jainkoari zor diozuen obedientziaz, gurekikoa zuekin atzerrira bait doa, eta agindu zigorra beteko duzuela. Ez zaretela sekula gehiago, Jainkoa eta egia lekuko, elkarren bila joango atzerrian, ezta elkarri aurpegira begiratuko ere. Ez zarete era berean sekula ere saiatuko gure herrian sortu duzuen ekaitza baretzen, ezta elkarrekin inongo traturik egingo ere gure edo Estatuaren aurka edo gure menpekoen edo erresumaren aurka azpilanik edo konspiraziorik antolatzeko asmoz.\nBOLINGBROKE: Zin dagit.\nMOWBRAY: Nik ere zin egiten dut.\nBOLINGBROKE: Norfolk, zaitudan etsaiari diotsat. Honez gero, Erregeak hala nahi izan balu, guretariko arima bat aireetan lihoake gure haragiaren hilobi hauskorretik deserriratua, gu geu herri honexetik garen bezalaxe. Aitortu zure traizioa erresumatik joan baino lehen. Hain urrutira zoazenez ezazula eraman zeurekin arima errudunaren zama astuna.\nMOWBRAY: Ez, Bolingbroke, traidorea izan banaiz, ezaba bedi nire izena bizitzaren liburutik eta atzerrira nazatela zerutik ere. Zur ere zaren ongi aski dakigu Jainkoak eta biok, eta Erregeak luzaro gabe izango du horren berri. Agur, ene Jauna, nola galduko dut ba bidea, etxerako izan ezean, mundu osoa badut berau?\nRICHARD: (Isladatzen) Osaba, bihotzaren atsekabea nabari da zure begien ispiluan. Zure tristura horrek haren atzerriratzearen urteak lau urtetan laburtu ditu. (BOLINGBROKE-ri) Sei negu latz pasa ondoren ongi etorria izango zara berriro.\nBOLINGBROKE: Zeinen denbora luzea datzan hitz bakarrean. Lau negu amaiezinak eta lau udaberri loretsuak hitz bakarrarekin agorturik. Halaxekoa da erregeen arnasa.\nGAUNT: Eskertzen diot bere gorentasunari niganako begirunez semearen zigorra laburtzea. Abantaila gutxi izango ditut nik halere, zeren atzerrian eman behar dituen sei urtetan ilargiak aldatzeko astirik izan orduko, nire kriseiluak olioa agortuko du eta adinak nire garra, eta biak irentsiko zahartasunak eta behinbehineko gauak. Argizaria itzaliko zait eta azkenik agortuko. Eta heriotzak ez dit semea ikusten utziko.\nRICHARD: Baina osaba, oraindik ere urte askotan biziko zara-ta!\nGAUNT: Bizitza, Erregeak ezin du minutu bakar batez ere luzatu, laburtu bai, zigorraren bidez labur dezakezu, eta nire egunak ere ilundu, ez ordea luzatu. Denborari nire aurpegia zimurtzen lagundu, baina ez inola ere haren eragina gelditu. Hura eta biak ados jarri nire heriotza erabakitzeko bai, baina zure botereak ezingo ninduke berbiztu.\nRICHARD: Zure semearen zigorra ongi pentsatua da. Zure mihiak ere hartu du parte erabakian, zergatik gaitzesten duzu gure epaia orduan?\nGAUNT: Jakirik gozoenek digestio astuna izaten dute beti. Epaile izatera behartu nauzu, nahiago nukeen aita moduan agindu bazenit. Ene, nire semea beharrean arrotza balitz, askoz ere bihozperago izango nintzatekeen. Espero nuen zuetako norbaitek esatea garratzegia nintzela neure semea horrela zigortzen. Baina denok utzi diozue ene aho ezbaikorrari gogoaren aurka kalte egin ziezaion.\nRICHARD: Agur, lehengusu. Osaba, esaiozu agur. Sei urtetarako zigortu dugu eta joan beharra dauka. (Erregeak agurtzen du eta segizioarekin badoa).\nAUMERLE: Lehengusu, agur. Zuk zeuk ez bada, gutunez bidal iezaguzu zeure berri.\nMARSHALL: Jauna, nik ez zaitut agurtzen, zurekin mugaraino joateko agindua bait daukat.\nGAUNT: Zer dela-ta ez duzu hitzik ere esaten, ez lagunen agurrei erantzuten?\nBOLINGBROKE: Ez daukat zuei agur esateko hitza askorik, mihiak bihotzean dudan min handia adierazteko oparoa izan behar badu ere.\nGAUNT: Zure pena ez da luzerako izango.\nBOLINGBROKE: Poztasunik ez dagoela, denbora osoan sentitzen da mina.\nGAUNT: Sei urte berehala joaten dira.\nBOLINGBROKE: Pozik daudenentzat, minak ordu bakarretik hamar egiten ditu.\nGAUNT: Hartzazu beraz oporraldia balitz bezala.\nBOLINGBROKE: Ez dut neure bihotza engainatuko izena aldatu arren. Gogoz kontrako oporrak ditut hauek.\nGAUNT: Hartu orduan zeure pausu nekatuek zapalduko duten lurra, etxera inguratzen zaituen bide maitagarri hori balitz bezala.\nBOLINGBROKE: Ez horixe! Emango dudan pausu madarikatu bakoitzak maite ditudanengandik zeinen urruti nagoen gogoraraziko dit beti. Ez al nago ba atzerriko bide urrun guztiak ikustera beharturik? Eta azkenean berriro ere libre naizenean zertaz egongo naiz ba harro, doluaren bidaiari penatua izanaz baizik?\nGAUNT: Gizon zuhurrarentzat begiekin bisitaturiko bazter guztiak portu zorionekoak direla hausnartu beharko duzu zeure ezbeharrean. Beharra bezalako bertuterik ez dago. Erregeak ez zaitu deserriratu, zuk Erregea bai ordea. Ezbeharra askoz ere astunago bihurtzen da ahuleziaz jasaten denean. Imajina ezazu zeure ohorearen bila bidali zaitudala, eta ez atzerrira zoazenik. Imajina bestela izurrite hondatzaile bat dabilela gure aireetan barrena, eta giro garbixeagoren bila zoazela. Pentsatu zeure ametsetako maitea, zozen tokietan aurkituko duzula, eta ez utzi behar izan duzun hartan. Imajina txoriak musikagileak direla, zapaltzen duzun belarra zure gelako alfonbra, loreak andereino ederrak eta zure pausuak dantza atsegin eta entretenigarria besterik ez direla; tristurak adore txikiagoa izaten bait du iseka eta barre egiten dion gizonari hozka egiteko.\nBOLINGBROKE: Inork eutsi al lezake eskuetan sua, eta aldi berean Kaukasko hotzetan pentsa? Edo gosearen aho zorrotza isildu otordu baten gogoetak eginez, edo biluzik abenduko elurretan iraulkatzen ibili uden beroaldi zoragarria gogoratuz? Ezinezkoa da. Zer da ongiaren ezagutzak egiten duena, gaizkia gogorrago sentierazi besterik? Min ankerraren hortza inoiz ez da pozontsuago zauriari odolik atera gabe hozka egiten duenean baino.\nGAUNT: Tira, tira, seme. Bidean jarriko zaitut. Ai ni zu bezain gaztea banintz, ez nukeen geratu nahi izango.\nBOLINGBROKE: Beraz, Ingalaterra, agur lur gozoa. Adio oraindik zurekin naukazun ama eta inude maitea. Inora joanda ere, harro egongo naiz honetaz, urrutian ere benetako ingelesa izango naizela.\n(Erregea BAGOT eta GREENekin sartzen da ate batetik, eta AUMERLEKO Dukea bestetik).\nRICHARD: Ohartu gara lehengusu Aumerle. Noraino lagundu duzu Hereford harroa?\nAUMERLE: Eraman dut zuk esan zenidan bezala biderik urrutienera, eta bertan utzi.\nRICHARD: Malko asko isuri al duzue agur esateko unean?\nAUMERLE: Nire aldetik bat ere ez. Ipar Ekialdeko haizeak gogor jotzen zuen une horretan eta begiak suminduta, malko batez ondratu dut gure agurra.\nRICHARD: Eta zer esan du gure lehengusuak agurtzeko?\nAUMERLE: Agur. Eta nire bihotzak hitz hume laidotzea jasango ez zukeenez, plantak egin ditut, eta hain ematen nuen lur jota, neure hitza eztarrian bertan ito dela. Jakina, agur hitzak haren atzerriratze laburraren orduak eta urteak luzatzeko balio izan balu, hamaika agur eskainiko niokeen. Horrela ez delarik, agurrik ere ez diot esan.\nRICHARD: Gure lehengusua da, lehengusu. Kezkagarria da sei urtetako zigorra amaitzen duen bezain laster adiskideak ikustea izango duela. Nik neuk, Greenek eta Bagotek berak ere ikusi bait dugu behin baino gehiagotan berak jende xehearekin zuen adeitasuna, heuren bihotzean nola sartzen zen, finezia lagungina ete apala erabilita zernolako agurrak agurrak egiten zizkien behe mailako arlote horiei. Langile gizarajoak hunkitzen zituen irribarrearekin eta ezbeharrean erakusten zuen etsipen berarekin. Hondamenarekin atsegina zen, heuren adiskidetasuna galdu nahi ez balu bezala. Kapela jaurtiki dio ostra-saltzaileari, bi orgazainek Jainkoaren babesa opatu diote eta belauniko jarrita saritu die, honela esanez: «Mila esker nire herkideak, nire lagun maiteak». Gure Ingalaterrako ondorengoa balitz bezalaxe! Eta gure menpekoek daukaten itxaropen bakarra bailitzan.\nGREEN: Beno, joana da, eta ideia horiek berarekin. Une honetan, Irlandako matxinoak direla-ta erantzun beharra dago lehenbaitlehen jauna, zeren atzerapenak haiei abantaila emango bait lieke, eta zuri berriz hondamendia.\nRICHARD: Gu geu joango gara gerra honetan burrukatzera. Eta hondasunak, gorte handiegia dugularik, hain eskuzabal eta lagunekin liberalak garela, urriagotu egin bait zaizkigu. Erresuma akuran jarri beharra dugu, eta irabaziekin gerrari aurre egiteko lain izango dugu. Eta nahikoa ez bada gobernadore guztiei emango diegu zergak biltzeko baimena, eta aginduko ere jende aberatsei, dirutza ederrak eta borondate onez eman ditzan. Horrexekin aseko ditugu gure beharrak. Berehalaxe joan nahi dugu Irlandara. (BUSHY sartzen da) Bushy! Zer berri?\nBUSHY: John Gaunt larri gaisoturik dago jauna, bapatean izan da. Bisitan joateko erregutzen dio bere maiestateari.\nRICHARD: Eta non da bera?\nBUSHY: Ely jauregian.\nRICHARD: Ederki, gomendaiezu jauna haren medikuei ba hilobirako bidea erakuts diezaioten. Haren diru kaxaren formez eginiko uniformeekin joan ahal izango dute soldaduek Irlandako gerratera. Goazen lagunak, egin diezaiogun bisita, eta berandu iritsiko al gara, bizkor bagoaz ere.\nBAGOT: Hala bedi!


Zor - Wikipedia, entziklopedia askea.\n(«Zor (argipena)» orritik birbideratua)\nBi esparrutan erabili ohi da zor hitza; alde batetik ekonomian, eta bestetik, moralean. Ekonomia arloari dagokionez, diruarekin lotu ohi izan da, adibidez, lagunak dirua zor dit. Moral arlora pasata, kuantifika ezin daitezkeen ideiekin lotu ohi da; adibidez: Bizia salbatu didazu, asko zor dizut.\nHala ere, erabilerarik handiena ekonomia arloan du. Ekonomia arloan, zorrak, bi pertsona edo entitateren artean dagoen ordaindu beharreko konpromisoari egiten dio erreferentzia. Kontabilitate arloan, zorra, Pasibo eran agertzen da, bertan agertzen baita enpresa jakin batek gainerako enpresa edo pertsonei zor dien diru kantitate guztia (Hornitzaileak, Hartzekodunak…).\nZor hitzak beste hainbat adiera ditu:\nekonomian eta zuzenbidean, zorra, pertsona edo erakunde batek, zordunak alegia, beste bati zerbait, gehienetan, diru kopuru bat ordaintzeko betebeharra. Erabilera zenbait ditu:\nzor aktiboa, negozio bati eman behar zaion diru kopurua;\nzor juridikoa, zorpetzen dena zordunarekin egiten duen lotura juridikoa;\nkontabilitatean, zor, baliabideen erabilera adierazten duen zutabea;\nantropologian, zor antropologikoa, gizarte primitiboek euren liderrari ezartzen dioten enkargua, non arrakasta eta boterea elkar loturik dauden eta ezin diren bereiztu;\nmoralean, zor morala, arrazoiak borondatearen gainean egiten duen presioaren ondorioa;\nerlijioan, zor edo bekatua;\noxigeno-zor, kiroletako errendimendu kontzeptua;\nZor, Espainiako pizgailu enpresa;\nZor, txirrindularitza taldea.\n↑ Harluxet. .\nOrriaren azken aldaketa: 24 ekaina 2021, 11:59.


Bediako Udala - Zorua asfaltatzeko lanak gauez, udaletxeko biribilgunean. lanak domekatik astelehenera bitarteko gauean izango dira, urriaren 6tik 7ra\nZorua asfaltatzeko lanak gauez, udaletxeko biribilgunean. lanak domekatik astelehenera bitarteko gauean izango dira, urriaren 6tik 7ra\nBediako udaletxearen aurrean dagoan biribilgunean lanak egingo dira gauez, domekatik astelehenera bitartean (urriaren 6tik 7ra). Gauez egingo diran lanok N-240 errepidea hobetzeko proiektuagaz daukie zerikusia, Bizkaiko Foru Aldundiko Herri Lanen Sailak jakinarazo dauenaren arabera.\nBiribilgune barria asfaltatzeko lanak domekako (urriak 6) 22:00etatik asteleheneko (urriak 7) 06:00etara bitartean egingo dira. Neurria Bedia eta Lemoa artean N-240 errepidea konpontzeko lanakaz dago erlazionatuta; hain zuzen be, lanok aurtengo abenduan amaituko dira. Lanon helburua, Bediako herritarrei jakinarazo jaken moduan, inguruan izaten diran istripuak gitxitzea da. Horretarako, N-240 errepiderako sarbideak barriro dabilz ordenetan, eta ezkerreranzko biraketa guztiak kentzen dabilz. Proiektuaren barruan, babesgune fisikoak egingo dira sarbideetan, ibilgailuen ibilbidea zuzentzeko; gainera, 3 biribilgune egingo dira Asteitza, Elexalde eta Ibarra auzoetan, ibilgailuek norabidea aldatzeko aukerea euki dagien.\nBiribilguneek trafikoa lasaitzeko be balioko dabe; izan be, abiadurea murriztera derrigortuko dabe. Gainera, bidegurutzeen funtzionamentua be hobetuko dabe. Era berean, sarbide barria egingo da Sabino Arana, Jauregizuria eta Errekaondo kaleetako urbanizazinora joateko..\nBai Bediako Udalak bai beharron arduraduna dan Bizkaiko Foru Aldundiak barkamena eskatzen dabe gauez egingo diran beharrek Ibarra eta Astitze auzoko herritarrei sor deikieezan eragozpenakaitik.


Koparekin amestu nahi du Lauburuk Belabietan - Lauburuke\nKoparekin amestu nahi du Lauburuk Belabietan\nAinhoa2018-09-18T10:32:12+02:002018.09.17 |Tags: bigarren b maila, erregearen kopa, jokatzen dugu, lauburu|\nIritsi da eguna. Lauburu KE Ibarrak bere historiako 28 urte emankorretan lehenbiziko aldiz jokatuko du Errege Kopako bere lehenengo norgehiagoka. Zilarrezko mailan (orain bigarren maila deritzo) sei denboraldietan zehar egon bada ere, talde morea asteartean estreinatuko da 2010/2011 denboraldian sortu zen lehiaketa nazional honetan.\nPartehartze hau, Alfredo Hualderen mutilak pasa den denboraldiko ligan hirugarren postuan geratzeagatik lortutako saria da. Halabeharrez, orain hiru aste burututako zozketan 2. multzoko bigarren eta hirugarren sailkatuek partidu bakarreko aurretiko erronda bat jokatu behar zutela atera zen. Hauxe izango da asteartean Lauburuk jokatuko duen norgehiagoka; bizi hala hileko neurketa betiko ezagun baten kontra: Iruñeko AD San Juan – Donibane KE. taldea. Jokoan, finaleko 32. errondara pasatzeko txartela, non irabazleak Bigarren Mailako talde baten kontra jokatuko duen.\nSan Juan taldeak, urte bikain bat eginda gero, Iker Bizkai mantenduko du gorputz teknikoan eta lantaldea ere, aurreko denboraldiko bera izango da, Igor Echarri, Lauburuko jokalari ohiaren etorrerak indartuko duelarik. Denboraldi honetan bi norgehiagoka ofizial jokatu dituzte, bat Nafarroako Kopako finalerdietan, non Aspilen kontra galdu bazuten ere, lehenengo mailako talde baten kontra jokatuz aurpegia eman zuten; eta bestea pasa den larunbatean, non ligako lehenbiziko jardunaldian Alacanteko Ibi taldearen kontra 1-5eko emaitza sendo batekin irabazi baitzuten.\nGarbi dago moreak eta berdeak jokatuko duten norgehiagokak berebiziko garrantzia duela, baina zoritxarrez, Alfredo Hualderen mutilak neurketa hori prestatzeko entrenamendu bakarra izango dute. Berri onak ere badira hala ere, izan ere, lehenengo jardunaldian baja kopuru handiagatik azken orduko zalantzak izan baziren ere, oraingoan Alex izango da lesionatua jarraituko duen bakarra.\nAlfredo entrenatzaileak honela zioen: “Egia esan, goizegi iritsi den bazterketa dela iruditzen zait, talde guztiak, lehiatzeko eta lantaldeak puntuan jartzeko egun gehiago beharko genituzke. Hala ere, iaz hainbeste kostata lortutako sariaz gozatzera joango gara. Eta ez dugu guk bakarrik gozatuko, Belabietara etorriko den jendeak ere aurkari handi baten aurrean nola lehiatzen dugun ikustea nahi dugu. Hurrengo errondan egotea nahi badugu gauzak oso ongi egin behar ditugula kontzienteak gara, saria potoloa da, beraz sinesten jarraituko dugu”.\nGarrantzia handiko neurketa honetan taldeak Ibarrako jarraitzaileen bultzada eta babes guztia beharko duela esan beharrik ez dago. Saria handia da eta jokalariak dena emango dute pistan hori lortzeko. Ibartarrez gain, areto futbolaren jarraitzaile guztiak animatzen ditugu ikuskizun paregabe hau ikustea etortzeko. Guztion artean ikuskizun honek duen garrantziaren pareko sarrera kopurua izatea lortuko dugu.\nEz ahaztu: ASTEARTEA, IRAILAK 18, 20:00etan\nOharra: Atsedenaldian publikoaren artean (bazkide izan edo publikoa), Mahalako produktuen saski bat eta Danon Txokoak prestatutako lote baten zozketa egingo da.\nAITZOL, KLUBAREKIN BATERA JAIOTAKO JOKALARIA\nJAVI SALDISEK ETA OIHAN CARLOSENAK EZ DUTE LAUBURUN JARRAITUKO DATORREN DENBORALDIAN


Udalak dio zumaiarrek etxeetan jaso duten TAO sistemaren inguruko proposamena ez dela berak egindakoa - Zumaiako Udala - Baleike.eus\nUdalak dio zumaiarrek etxeetan jaso duten TAO sistemaren inguruko proposamena ez dela berak egindakoa\nZumaiako Udala\t2016-12-30 16:47\nZumaiako Udalak azken egunetan TAOren inguruan sortutako nahasmena argitu nahi du. TAO sistema ezartzeko ordenantza martxorako prest izatea aurreikusten du.\nZumaiako Udalak, Zumaiako herritarren egunerokotasunari zuzenki eragiten dion gai bat dela kontutan izanik, lehentasuna ematen dio herriko aparkalekuak arautzeari. Hori dela eta, aspaldian dabil lanean gaia ikertzen eta dagoeneko herritarrekin partekatu duen proposamena 2017an burutzeko asmoa du. Azken egunetan, baina, zumaiarren etxeetara iritsi den eskuorri batek nahasmena sortu du eta pertsona ugari hurbildu da udaletxera argibide bila. Hori dela eta, Udalak argi utzi nahi du, etxeetan jasotako proposamen hori ez datorrela Udaletik eta ez dela, beraz, 2017an ezarriko den sistema. Nahasmen honek are argiago utzi du zumaiarrentzat gai honek duen garrantzia eta Udaletik gai honi ematen ari zaion lehentasuna egokia dela berresten du.\nLanketa sakona eskatzen duen gai bat izanik, udal teknikari zein udaltzain buruaren, enpresa espezializatuen eta nola ez herritarren ekarpenak ezinbestekoak dira aparkalekuaren gaiari guztion artean, alderdikerien gainetik, erantzun egokiena emateko.\nUdalak argitu nahi izan du, sistemaren inguruko edozein informazio era argi eta zuzenean helaraziko diela herritarrei. Udalaren proposamen eta zirriborroek harrera ona izan dute orain arte egin diren aurkezpenetan, eta herritarren iritzia aintzat hartzen jarraituko duela adierazi du Udalak.\nZorionez azken urteetan Zumaian turismoak izan duen gorakadak, onurak ekarri dizkio herriari, baina baita, halabeharrez, arazoren bat ere. Aparkalekuarena da arazo horietako bat, eta horren konponbidea lantzen ari da Udala. 2017ko aurrekontuetan jasota daude horretara bideratutako baliabideak eta martxorako ordenantza prest izatea aurreikusten da. Lehen fasea, Ardantzabide eremuaren ordenamendua alegia, dagoeneko onartu da ordenantza bidez. Bertako bizilagunek 2017tik aurrera egoiliar txartela lortu ahal izango dute araubide horretako xede diren zonetan aparkatu ahal izateko, beti ere, ezarritako baldintzak betetzen badituzte.\nErantzunak: 1 (EH Bildu Zumaia)\nEH Bildu Zumaia\t2016-12-30 16:53\nUdal gobernuari (eta ez Udala) esatea ahaztu zaiona da etxeetara iritsi den proposamena EH Bildurena dela (hemen dago ikusgai: https://issuu.com/ehbilduzumaia/docs/aldizkaria...).Bestalde, TAO edo OTA aipatzen duen bakarra Udal gobernua bera da, EH Bilduren proposamenean oraingoz (herritarrekin egingo den bileretan itxiko da) ez baita aurreikusten TAO edo OTArik.Gaia alderdikeriaz kanpo landu nahi bada, dauden proposamen ezberdinak mahai gainean jarri, eta izan daitezela herritarrak erabakitzen dutenak zein aukera ezarri, EH Bilduk proposatu duen bezala.\nZumaiako Udalaren informazio kontua.


Pribatutasun politika eta coockie-ak - Ikom\nWebguneko inprimakiak betetzen dituzunean ematen dizkiguzun datu pertsonalak IKOM IRUDI ETA KOMUNIKAZIOAren ardurapeko fitxategietan tratatuko dira, egiten dizkiguzun eskaerei erantzuteko helburuarekin.\nDatuak kontsultatzeko, zuzentzeko eta ezerezteko, edo haiek tratatzearen aurka egiteko, idatzi bat bidali behar duzu IKOM IRUDI ETA KOMUNIKAZIOAra, NANaren kopiarekin batera, Kale Nagusia 8 Ezkerra, 20248 Arama (Gipuzkoa) helbidera.\nWeb hau erabiltzean, erabiltzaileak dokumentu hau arretaz irakurri duela onartzen dugu, baita ulertu eta aholkuak jarraitu dituela ere. Erabiltzailea datuak babesteko politikarekin edo aholkuekin ados ez badago, mesedez, ez erabili gure web orria. Beharrezkotzat jotzen dugunean, erabilera-baldintza aldatzeko eskubidea gordetzen dugu. Aldaketak eginez gero, erabiltzaileak web orri hau edo IKOM IRUDI ETA KOMUNIKAZIOAren beste web orriak erabiltzen jarraitzen badu, baldintza berriak guztiz onartuko ditu.\n© IKOM IRUDI ETA KOMUNIKAZIOA. Eskubide guztiak gordeak.


Anoetako PSE-EEren alkategaia: Jose Luis Vilanova - Anoeta - Tolosaldeko ataria\nAnoetako PSE-EEren alkategaia: Jose Luis Vilanova\nTolosaldeko Ataria 2019-05-08 15:59\nMaiatzaren 26ko udal hauteskundeetarako PSE-EE alderdiak Vilanova jarri du zerrendaburu. Tolosan hiru legealditan zinegotzia izandakoa da.\nAlderdiak jarritako erronkari aurre egiteko gogotsu dagoela azaldu du Jose Luis Vilanovak. Tolosako udalbatzan bildutako esperientzia azpimarratu nahi izan du PSE-EEren alkategaiak. "Anoetako boto emaileak gogotsu daude ordezkaritza sozialista bat ikusteko udaletxean; haize berri bat emateko asmoz joango gara", azaldu du.\nZerbitzu publikoak hobetzea, lanpostuak sortzea, hirugarren adinekoen arreta integrala izatea eta efizientzia energetikoa aipatu ditu bere politiken ardatzen artean, besteak beste.


Iraileko erronkak - - Anboto.org\nGarazi Sampedro Arando (Mendi lasterketa) 2017-07-14 08:30\nHeldu zen hainbeste itxarondako uda, egunek argi gehiago duten sasoia. Mendian luzaroan aritzeko aukera izaten dudalako maite dut urtaro hau; lanetik egun-argiz irten eta basora joateko nagi gutxiago izan ohi baitut.\nNagiaren kontrako tresna eraginkorrena, baina, helburuak finkatzea delakoan nago. Dela kirol-erronka, dela apustua edo norberak bere buruari ezarritako jomuga. Horrelako bat begiz jota duzunean, euripean edo sargori dela ere, etxetik irteteko gai izango zara, alfer samarra izan arren.\nAbuztuko oporretatik bueltan Durangaldean ez da erronkarik faltako, benetan oparoa espero baita iraila. 16an X. Sorginen Lasterketa izango da Axpen, iaz aurkeztutako 17 kilometroko ibilbide erakargarri berarekin. Urkiolako Parkeko txokorik ederrenez gozatzeko aukera paregabea eskaintzen duen ibilbidea Andasto, Anboto, Asuntze eta Artolatik igaroko da. Aurten, gainera, Euskadiko Atletismo Federazioaren mendi-lasterketen txapelketa lehiatuko da bertan.\nAste horretan, Silvia Trigueros abadiñarra 330 km luze den Tor Des Geants lehiatzen ariko da; urteko bere helburu nagusian, hain zuzen.\nIraileko azken eguna, berriz, bertikal zaleentzat izango da garrantzitsua: Anbotoko kilometro bertikalaren 10. urteurrena ospatzeko, egitarau berezia antolatu dute.\nMendi ibilaldiz betetako opor eder batzuk opa dizkizuet. Ikasturte hasieran Atxondon ikusiko dugu elkar, Anbotok dituen bide ezberdinetatik gora eta behera.


Mugaldea Archives - Page 2 of 10 - Zientzia Kaiera\nKategorien artxiboa 96 artikulu\nInfografiak, zientziaren hedabide\nAna Ribera XVIII. mendearen bukaera aldean eta XIX. mendearen hasieran, zientzia iristen hasi zen herri xehera, zientzialari, aditu, filosofo, noble eta erregeengandik harantzago. Garai haietan, zientzia zabaltzeko, idatzi eta argitaratu besterik ez zen egiten, beti ere zientzia-ohorea erdiesteko lasterkan lehena […]\nNoren esku jarriko dugu gure genoma?\nMaria José Moreno 2003an Giza Genoma izeneko egitasmoak erabat zehaztu zituen giza DNAren oinarri kimikoak eta DNA hori osatzen duten 3.000 geneak. Ordutik hona, genetikan egin izan diren aurrerakuntzek zientzia-iraultza oso handia ekarri diote gure gizarteari. Oraindik hainbat urteko ibilbide […]\nEz idealizatu zientzialaria\nAna Ribera “Zientziak idealizatuta jarraitzen du goi mailako jarduera gisa, egungo zientzia-pentsamoldeetan”. Joseph Haberer, zientzia-historialaria, 1969. 2015ean, nork dauka bada idealizatua zientzia-jarduera? Denok? Zientzia ezagutzen ez dutenek? Zientzialariek beraiek? Lasai onartzen dugu, ezinbestez, hainbat antzezlek ez dutela ezertxo ere irakurtzen […]\nZientziak txiripaz aldatzen du mundua noizbehinka\nikerketa zientzia zientziaren_historia\nMaria José Moreno Gizakiak egindako aurkikuntza guztiak ez dira beti ahaleginaren eta arretaren ondorio izan. Ezta gutxiagorik ere. Zenbaitetan zortea izan da eragilea, ez zientzia-metodoa. Penizilina, tefloia edo dinamika dira horren adibide onak, eta badira ehunka aurkikuntza gehiago, eguneroko bizitza […]\nIragarkiak alferrik? Bai zera!\nneurozientzia psikologia publizitatea\nMaria José Moreno Enpresa ertainek eta txikiek beste ezer baino lehen publizitatea uzten dute alde batera, erosketetan behera doazenean, publizitatea izaten da bertan behera uzten duten lehenengo gauza, edo bai behintzat gehien jaisten duten jarduera. Oker dabiltza, iragarkiak ez direlako […]\nAna Ribera Badira aste batzuk Fundación Española para la Ciencia y la Tecnología izeneko erakundeak, Zientziaren Gizarte Pertzepziorako VII Galdetegia aurkeztu zuela. Kontuan aztergai ugari daude, batzuk onak, beste batzuk ez hain onak, eta beste batzuk azkenean, oso txarrak. Gaur […]\nGure osasunaren ezkutuko zaindaria\nmedikuntza mikrobiologia txertoak\nMaria José Moreno Esan ohi da galdu arte inork ez dakiela galdutakoak zenbat balio zuen. Hala gertatzen da batez ere bi egoera jakin batzuetan: maite dugun norbait galtzen dugunean eta gaixotzen garenean. Izan ere, osasuna oso garrantzitsua da, eta beste […]\nNola bizi humanitaterik gabe\nkultura_zientifikoa zientzia zientziaren_historia\nAna Ribera Zientzien eta letren artean, inola ere onuragarria ez den amildegi bat ikusi izan du beti gizarteak. Tamalgarria da zinez, banaketa hori, literatura, historia edo arteaz dakitenen eta fisika, kimika edo matematikaz dakitenen artean dagoena alegia. Amildegia ez da […]\nCervantes eta zientzia\nkomunikabideak komunikazioa zientzia\nAna Ribera Zientziak ahal bezain sendo baieztatu du Cervantesen hezurrak aurkitu direla. Post honetan ez dut ebaluatu nahi ez aurkikuntza hori, ez indusketa benetan egin behar ote zen, ez eta aurkikuntzak izan dezakeen erabilgarritasuna. Hemen helburu modura hartuko dut zientzialariek […]\nZientzia zoriontasun bila\nMaria José Moreno Gizakiok betidanik tematu gara zoriontasuna lortzen. Hala ere, inori zoriona zer den galdetuta, norberak bere erantzun propioa eskaintzen du. Izan ere, agian batzuek pentsatzen dute zoriona sentipen bat dela, neurtezinezko emozio bat. Baina, nola ez, esparru honetan […]


ARARTEKOAK ENPLEGU ETA GIZARTE POLITIKETAKO SAILARI GOMENDATU DIO PRESTAZIO EKONOMIKOAK JASO ETA MANTENTZEKO ORDUAN, BEHAR BEZALA HAZTA DEZALA EMAKUME BATZUEK NOZITZEN DUTEN GENERO-INDARKERIAZKO EGOERA - ARARTEKO\nARARTEKOAK ENPLEGU ETA GIZARTE POLITIKETAKO SAILARI GOMENDATU DIO PRESTAZIO EKONOMIKOAK JASO ETA MANTENTZEKO ORDUAN, BEHAR BEZALA HAZTA DEZALA EMAKUME BATZUEK NOZITZEN DUTEN GENERO-INDARKERIAZKO EGOERA\nAzken urteotan Arartekoak kexa asko izapidetu ditu Lanbidek diru-sarrerak bermatzeko errenta (DSBE) eta etxebizitzarako prestazio osagarria (EPO) jasotzeko eskubidea eten, amaitu, ukatu edo ez berritzeari buruz. Izan ere, Lanbidek, prestazio horiek jasotzeko eskubidea izan eta mantendu ahal izateko, modu hedagarrian interpretatzen du "eduki ekonomikoko eskubide bat baliarazteko" baldintza eta betebeharra (araudian xedatutakoa) ez betetzea.\nBizikidetza-unitate gehienak guraso bakarrekoak dira, umeak dituzte beren ardurapean, judizialki ezarritako neurriak dituzte gurasoen eta seme-alaben artean, baina neurri horiek ez dira bete. Orobat, zailtasun handiak dituzte oinarrizko beharrak asetzeko, pobrezia pairatzeko arriskurik handiena duten biztanle-taldeetako bat baitira, beste gurasoak ez dizkielako ordaintzen mantenu-pentsioak.\nArartekoak honako arazo hau ikusi du kexa horiek izapidetzean: DSBE/EPO jasotzen duten emakumeei Lanbidek eskatzen die epaitegietan sala dezatela, behin eta berriz, beste gurasoak mantenu-pentsioak ez ordaindu izana.\nLanbideren iritziz, mantenu-pentsioa ez erreklamatzeak berekin dakar "eduki ekonomikoko eskubide bat baliarazteko" baldintza eta betebeharra ez betetzea, eta ez ditu kontuan hartzen beste inguruabar garrantzitsu batzuk, prozedura judizialari dagozkionak.\nArartekoari aipagarriak iruditzen zaizkio, beste kasu batzuen aldean, genero-indarkeriaren biktima izan diren emakumeen kasuak, edo genero-indarkeria pairatu izanaren egiaztagiriak dituztenenak, tartean baitaude babes-aginduak, Ministerio fiskalaren kalifikazioa edo egoera hori egiaztatzen duten epaiak.\nHorregatik, bere ustez, berdintasunaren arloko eta emakumeen kontrako indarkeria matxistaren arloko arau-esparrua aipatu behar da, premisa gisa, DSBE/EPO prestazioak erregulatzen dituen araudia aplikatzerakoan interpretazio egokiagoa proposatzeko, kontuan hartuta botere publikoek tratu berezia eman behar dietela edonolako indarkeria matxista jasan duten edo/eta jasaten ari diren emakumeei.\nHau da, funtsezkoa da zerbitzu publikoek emakume horiei eta beren seme-alabei emandako arretaren eta laguntzaren giltza beraien giza eskubideak defendatzea izatea, beraien segurtasuna babestea, eta ez egotea ustezko erasotzailearen kontra lege-ekintzak hastearen mende.\nArartekoaren aburuz, aintzat hartu behar da kalteberatasun egoera larrienetan dauden familia horien pobrezia-arriskua, baita ere biktima horiek alferrik arriskuan jartzen dituztela, eskatzen baitzaie ordaindu gabeko mantenu-pentsioak betearazteko auzi-eskeak jar ditzatela, behin eta berriz, indarkeria matxista dagoen egoeretan.\nHorregatik guztiagatik, Arartekoak Eusko Jaurlaritzaren Enplegu eta Gizarte Politiketako Sailari gomendatzen dio bizikidetza-unitatean genero-indarkeria baldin badago, behar bezala hazta dadila zer oreka dagoen arriskuaren eta ordaindu gabeko mantenu-pentsioa betearazteko auzi-eskearen eraginkortasunaren artean, baita "eduki ekonomikoko eskubide bat baliarazteko" baldintza interpretatzeko orduan ere.\nHorrez gain, gizarte-zerbitzuekin beharrezko koordinazio-neurriak abiaraz ditzan eta horietan genero ikuspegia aintzat har dadin eskatu dio.\nVitoria-Gasteiz, 2020ko otsailaren 13a\nArartekoaren 2020R-514-18 Ebazpena, 2020ko urtarrilaren 10ekoa. Horren bidez, diru-sarrerak bermatzeko errentaren onuradun izateko eduki ekonomikoko eskubide bat baliarazteko baldintza eta betebeharraren interpretazioan emakumeek jasaten duten indarkeria matxista kontuan hartu dezala eta gizarte zerbitzuekin beharrezko koordinazio-neurriak aurreikus ditzala eskatu zaio Enplegu eta Gizarte Politiketako Sailari.


Bilboko Okupazio Bulegoa: marzo 2013\nBilboko Okupazio Bulegoa Gazte Danbadan egongo da\nGazte independentistek Urduñan antolatu duten Gazte Danbadan egongo gara solasaldi baten.\nGazte Danbada topagunea martxoaren 29tik apirilaren 1ra izango da Urduñan, non milaka gaztek parte hartuko dute egongo diren kontzertu, tailer eta solasaldietan.\nBertan egongo gara ere Bilboko Okupazio Bulegoa, martxoaren 31n goizeko 12:00etan Gaztetxe gunean hain zuzen.\nAnimatzen zaitugu beraz hara joatera eta parte hartzera!\nBi lagun epaitu dituzte Kukutzaren eraistean desordena publikoa egitea egotzita\nKukutzarekin Elkartasun Taldeak elkarretaratzea egin du gaur goizean Bilboko epaitegietan, Kukutzaren huste eta eraistearen ondorioz Udaletxe inguruan gertatutako istiluetan desordena publikoa egin izana leporatzen dieten bi gazteren aurkako epaiketa burutu baita.\nGoizeko 11:00etan hasi da, Kukutzaren hustean Udaletxe inguruetan izandako istiluetan atxilotuak izan ziren bi lagunen aurkako epaiketa. Biei desordena publikoa egitea egozten diete eta 22 hilabeteko kartzela zigorrari egin behar diote aurre. Auzia salatzeko Kukutzarekin Elkartasun Taldeak mobilizazio burutu du 10:30ean epaitegien aurrean eta hainbat norbanako bertara hurbildu dira epaituei babesa helaraztera.\nElkarretaratzean Ane Miren Undak Kukutzarekin Elkartasun Taldeko kideak hartu du hitza esanez, gaurko epaiketan, orain artekoetan gertatu den bezala, “atxiloketak bidegabeak eta justifikaziorik gabekoak” izan zirela agerian geratzea espero dutela. Izan ere, bi epaituetako bat Uribarriko jaietara zihoala atxilotu baitzuten.\nBestalde datozen asteetan beste bi epaiketa emango direla jakinarazi du Undak. Lehenengoa apirilaren 16an izango da eta horretan, ertzain bat izango da akusatua 2011ko irailaren 21ean Ametzolako tren geltoki aurrean gazte bati eraso egitea leporatuta. Kukutzarekin Elkartasun Taldeko kideak azaldu duenez, hainbat dokumentu grafiko daude eraso hori baieztatzen dutenak. Era berean, salatu nahi izan du egun horietan Errekaldera gerturatu ziren 7.000 lagunetatik 80 baino gehiago izan zirela atxilotuak eta 103 mediku txosten dituztela, nahita zaurituen kopurua handiago izan zen. Gauzak horrela, “ulergaitza” iruditzen zaio hainbat pertsona atxilotu eta identifikatu zituzten bitartean, ertzain bakarra izatea epailearen aurretik pasako dena.\nApirilean ere beste epaiketa bat egongo dela aurreikusi du. Horretan, 2011ko irailaren 23an Errekaldeko plazaren inguruetan atxilotutako 20 lagun epaituko dituzte desordena publikoak egotzita. Guztiei 18 eta 30 hilabete bitarteko espetxe zigorrak eskatu dizkie akusazioak.\nGasteizko Gaztetxea organiza infinidad de actividades para celebrar su 25 aniversario\nEl gaztetxe de Gasteiz cumplirá 25 años el próximo 28 de abril. Por eso han anunciado que realizarán infinidad de actividades en las proximas fechas, especialmente en abril.\nDesde la Okupazio Bulegoa de Bilbo nos alegramos, como no podía ser de otra forma, y felicitamos a tod@s l@s gasteiztarras en general, y en especial a quienes han trabajado para que esto sea posible.\nPor el momento han sacado unas pegatinas, las cuales animan a toda persona que quiera a recoger en el gaztetxe y pegar por todo el mundo:\nAdemás han hecho publico el programa de marzo:\nBi lagun epaitu dituzte Kukutzaren eraistean desor...\nGasteizko Gaztetxea organiza infinidad de activida...


34 neska mutiko trebatu dira Osasunako futbol campusean - Sakana - Guaixe.eus\n34 neska mutiko trebatu dira Osasunako futbol campusean\nGuaixe 2016-07-06 08:53\nEtxarri Aranatzen gauzatu zen Osasunako hastapen campusa, aurreko astean\nOsasuna Fundazioak bere udako futbol campusak Iruñetik atera ditu aurten eta horietako bat Sakanan gauzatu da. Izan ere, aurreko astean 4 eta 8 urte bitarteko 34 neska-mutiko Osasuna Fundazioak antolatutako hastapen futbol campusean trebatu ziren. 30 mutil eta 4 neska izan ziren futbolean murgildu zirenak.\nEtxarri Aranazko San Donato zelaian futbola lantzeaz gain, igerilekuetara joateko tartea ere izan zuten gaztetxoek. Esperientziarekin kontentu geratu dira.\nMank-eko campusa 18tik aurrera\nSakanako Mankomunitateak antolatzen duen futbol campusa garilaren 18an hasiko da. Garilaren 18tik 22ra arte lehenengo txanda gauzatuko da eta garilaren 25etik 29ra bigarrena. Peio Goikoetxea eta Iokin Lobo izango dira monitoreak.


produktuak archivos - CALCINOR. Minerales industriales\nDolomia kaltzinatuak garrantzi handiko funtzioa betetzen du siderurgiaren sektorean, bai altzairuak purifikatzen dituelako bai estaldura erregogorra babesten duelako. Dolomiatik, kaltzio eta magnesio karbonatotik, alegia, eta kaltzinazio-prozesu baten bidez, lortzen da kaltzio eta magnesio oxidoa edo dolomia kaltzinatua. Ca Mg (CO3)2 + beroa → CaO MgO Dolomia kaltzinatua siderurgian erabiltzen da, besteak beste, zepagarri gisa eta estaldura erregogor magnesikoa babesteko; nekazaritzan lurzoruak […]\nYesos Albi igeltsu-hautsaren arloan eskarmenturik handiena duen enpresetako bat da, eta erreferente bihurtu da Estatuan eta nazioartean. Yesos Albi enpresak bere meatzea eta lantegia ditu. Merkaturatzen dituen produktuen aplikazioak honela sailka daitezke: Eraikuntzan barruko paramentuak estaltzeko igeltsu-hautsa. Nekazaritzarako eta abeltzaintzarako igeltsu-hauts gordina. Industriarako igeltsu gordina. Industriako hondakinak geldotzeko igeltsu egosia. Hauek dira Yesos Albi enpresak eskaintzen […]\nKare-esnea urarekin nahastutako kaltzio hidroxidoz osatutako fluido bat da. Kare-esnea solido-portzentaje ezberdinekin ekoitzi daiteke eta prozesu bakoitzaren premietara egokitu daiteke. Kare-esnea prestatzeko baldintzek eragin erabakigarria dute propietateetan, eta ekoizpen-parametroak, beraz, kontrolatu egin behar dira. EZAGUTU KALTZIO OXIDO BASEA DUTEN GURE PRODUKTU ESKLUSIBOAK KARE-ESNEA ETA HORIEN APLIKAZIO ZEHATZAK EKOIZPEN-PLANTAK APLIKAZIO-SEKTOREAK: KARE-ESNEA MATERIAL INTERESGARRIA\nKare-orea produktu preziatua da eraikinak zaharberritzeko bere plastikotasuna eta maneiagarritasuna dela eta. Ibilbide luzea eta sendoa du antzinatik hainbat aplikaziotan: eraikin enblematikoen zaharberritze-lanetan, manposterian eta iztukuak prestatzen. Nekazaritzan ere erabiltzen da biozida moduan. Kare-orea kare biziarekin nahiz kaltzio hidroxidoarekin ekoitzi daiteke. Behar adina ur gehitu behar zaio nahi den loditasuna lortu arte, hainbat hilabetetan geldi utzi […]\nAsfaltiak nahaste bituminosoak ekoizten ditu, eta obra publikoak mantentzeko eta kontserbatzeko zerbitzuak eskaintzen ditu. Errepideetako zoladura lursail batean horizontalean jarritako geruza-multzo batek osatzen du, eta hauek dira bere funtzio nagusiak: Erresistentzia ematea: trafikoaren karga behar adina moteltzeko gai izan behar dute zabalguneak jasan ahal izan dezan Errodadura erosoa eta segurua eskaintzea. Errepideetako zoladura nahaste bituminosoz eratutako […]\nGure harrobietako agregakinei esker hormigoiaren prestazioak eta hornikuntza ziurtatzen ditugu. Eraikuntzan gehien erabiltzen den materiala da eta agregakinak, ura, zementua eta gehigarriak proportzio jakin batzuetan nahastuta egiten da. Calcinorrek bere harrobietako kareharrizko agregakinekin egiten ditu hormigoiak, eta horri esker goi-mailako prestazioak lortzen ditu eta eraikuntza-metodo modernoen eskakizunetara egokitzen ditu. Eguneratutako ekoizpen-lerroez hornitutako azpiegitura modernoak ditu, […]\nGeure harrobiei eta kokapen estrategikoei esker ekoizle nagusiak gara Gipuzkoan, eta presentzia esanguratsua dugu Levanten eta Madrilen; zerbitzu pertsonalizatua eta kalitatezkoa eskaintzen dugu. Igeltserotzako piezak eransteko edo hormak estaltzeko erabiltzen dira. Morteroak egiten dira hondarra, ura, zementua eta gehigarriak proportzio jakinetan nahastuta. Calcinorrek kare eta zementuzko mortero mistoak eta mortero bereziak ekoizten ditu, eta zakuetan edo obran bertan […]\nUraren ondoren gizakiak gehien kontsumitzen duen bigarren lehengaia da. Agregakin naturalaren berezitasunak bere konposaketa kimikoa, egonkortasun fisikoa eta tamaina granulometrikoa dira. Lehengai hau herrialde bateko gizartearen eta ekonomiaren garapenerako ezinbestekoak diren azpiegituretan erabiltzeak gizartearen bizi-kalitatea islatzen du. Granulometriaren arabera sailkatutako mineral solido geldoak dira, formulazioetan beste aglutinatzaile batzuekin batera erabiltzen dira hormigoiak, asfaltoak eta morteroak fabrikatzeko. […]\nDolomitaren kalitate handiari eta magnesio ugariari esker Dolomitas del Norte erreferente bat da Europan eta munduan. Mineral hau nekazaritzan eransten da medeagarri gisa, eta lursailak egokitzeko eta landareak eta laboreak behar bezala hazteko oinarrizkoak diren kaltzio katioia eta magnesioa aportatzen ditu. Calcinorrek purutasun handiko kaltzio eta magnesio karbonatoa, dolomita, du. Dolomita oso mineral aberatsa da eta […]\n50 urtetik gorako purutasun handiko kaltzio karbonato naturalen erreserbek kalitatezko materialak ziurtatzen dituzte. Calcinorrek purutasun handiko (>%95) kaltzio karbonatoa (kareharria) erauzteko harrobiak ditu eta hortik ateratzen du bere produktu-sorta egiteko materiala. Lehengai hori prospekziotik bertatik zorrotz kontrolatzeak ziurtatzen du aberastasun handia produktu eratorrien kate osoan. Birrinketaren eta sailkapenaren bitartez granulometria ezberdinetako agregakinak ekoizten dira. Mikronizazio bidez 50 mikratik beherako […]


III. Lurraldea eta Hizkuntza. Oraina & Geroa jardunaldiak maiatzaren 12an egingo ditue Donostian - bizkaie.biz\nIII. Lurraldea eta Hizkuntza. Oraina & Geroa jardunaldiak maiatzaren 12an egingo ditue Donostian\nBizkaie! 2016-04-28 15:45 Euskerea berbagai\nEdizino honetan Eragin Linguistikoaren Ebaluazioa (ELE) tresnaren oraina eta etorkizuna irudikatu nahi da, esperientzia zehatzak aurkeztuz, balizko kalteak apaltzeko neurri zuzentzaileez hausnartuz, eta ELE tresnearen txertaketa legal posiblea iradokiz.\nGipuzkoako Foru Aldundiak, UEMAk, Kontseiluak eta UEUk maiatzaren 12an egingo diran Hizkuntza eta Lurraldea. Oraina & Geroa jardunaldiak antolatu ditue hirugarren urtez. Edizino honetan Eragin Linguistikoaren Ebaluazioa (ELE) tresnaren oraina eta etorkizuna irudikatu nahi da, esperientzia zehatzak aurkeztuz, balizko kalteak apaltzeko neurri zuzentzaileez hausnartuz, eta ELE tresnearen txertaketa legal posiblea iradokiz. Honakoagaz hiru urteko zikloa zarratu egiten da, eta antolatzaileek egindako lanak ondarea itxi dauela azpimarratu dabe.\nPrentsaurrekoan Mikel irizarrek, Gipuzkoako Foru Aldundiko Hizkuntza Bardintasunerako Zuzendari Nagusiak; Paul Bilbaok, Kontseiluko Idazkari Nagusiak; Josu Labakak, UEMAko Lehendakariak eta Iñaki Alegriak, UEUko Zuzendariak hartu dabe parte.\nMikel Irizarrek, Gipuzkoako Foru Aldundiko Hizkuntza bardintasunerako Zuzendari Nagusiak abiatu dau prentsaurrekoa: Urigintzeak edo herri lanek ingurumenean eben eragina neurtzen hastea gauza exotikoa izan zan, 70eko hamarkadan. Orain, ostera, legez egin beharrekoa da eraginaren neurketea eta, emoitzen arabera, neurri zuzentzaileak hartu behar dira. Eta gerta daiteke egitasmo bat bertan behera geratzea, eragin hori gehiegizkoa izan badaiteke. Orain hiru urte lurralde antolamenduaren eta hizkuntzearen arteko loturak aztertzen hasi ginanean, hori be ezin exotikoagoa subertau zan. Baina denporea erakusten dago norabide egokian egindako lana zala, dagoeneko eragin linguistikoa ebaluetako lehen saioak egin dira eta aurtengo jardunaldian esperientzia horreek jorratuko doguz. Gaia dagoeneko euskal agendan dago, Lekarozko Aroztegia lekuko. Eta gure legedian be sartu da: onartu barri dan Tokiko erakundeen legeak eragin linguistikoaren ebaluazinoa arautzen dau. Eta Galesko Bangor herrian gelditu barri dabe 366 etxebizitza egiteko proiektu bat. Han ez da bape exotikoa. Eta gurean be eragin linguistikoaren ebaluazinoa hasi da exotiko ez izaten.\nPaul Bilbaok, Kontseiluko Idazkari Nagusiak, jardunaldiak egin diran hiru urteko ziklo honen baliogarritasuna azpimarratu daben arrazoiak azaldu ditu: Euskalgintzearen eta instituzinoen arteko konplizidadeak eta alkarlanak zelako eragina izan leikien ikusteko; eragiteari begira prozesuen urratsak zeintzuk diran finkatzeko: Lehenik eta behin kezkea konpartidu genduan, bigarrenik, kezka horren hari-mutur guztiak zehazten saiatu ginan, are gehiago, hizkuntzearen gaiaren zeharlerrotasuna agirian jarri eta lortu genduan hainbat diziplinatako adituak be gurera ekartea, hirugarrenik, gure mugetatik kanpo fenomeno honi zelan egin izan deutsien aurre aztertu genduan, laugarrenik, arazo horri aurre egiteko tresna baten beharra plazaratu. Ondoren, tresna hori sortu eta esperientzia pilotuak abiarazo. Tresna hori corpus juridikoan eranstea lortu, hau da, balio legala esleitu. Aurrera begira arazo horri aurre egiteko neurri zuzentzaileak proponiduko dira.\nEra berean, Bilbaok jarritako helburuak lortu dirala azaldu dau: Hirugarren jardunaldiokaz zikloari amaierea emongo deutsagu, baina azpimarratu nahiko neuke jardunaldi honeek, dagoeneko arrakastatsuak izan dirala eta helburu nagusia bete dabela. EAEn onartu barri dan Udal Legeak jaso egiten dau Eragin Linguistikoaren Ebaluazinoa egin beharra, hain zuzen be, jardunaldi honeen lehen urtea zehaztu genduaneko helburuetako bat bete egin da, eta, beraz, hiru urtetako lan honek ondarea itxi dau.\nJosu Labakak, UEMAko buruak nabarmendu dauenez, azken urteotan GFAk, Kontseiluak eta UEMAk abiatutako bideak eta egindako lanak emoitzak ekarri ditu, eta Lurraldea eta Hizkuntza jardunaldien ibilbidea eta horrek izan dauen eragina da horren lekuko. Lurraldeak eta hizkuntzak loturea baebela uste genduan, eta azterketek eta egindako bideak hori holan zalan baieztatu deuskue. Udalerri euskaldunetanko hizkuntzearen bilakaeran badabe lurralde antolaketeak eta urigintzeak zer esanik. Baina hizkuntzearen gaia zeharlerrotasunez lantzen hasi, eta egoera barrirako behar genduzan tresnak sortu be egin doguz. Lehenengoz Euskal Herrian, eragin lingusitikoaren ebaluazinoa neurtzeko tresna sortu dogu. Igazko jardunaldien ondoren, UEMAk bere udaletan tresna hori erabilten hasteko konpromisoa hartu eban, eta baita bete be. Eragin linguistikoaren ebaluazinoa errealidadea da gaur gaurkoz: Lekarozen, Orion, Alegin, Orexan, Munitibarren eta atzetik datozen beste hainbat udaletan aitzindari lana egin dogu. Eta lan horri esker, besteak beste, lortu dogu udalerri euskaldunetan egoera soziolinguistikoan eragina izango daben proiektuetan eragin linguistikoaren ebaluazinoa EAEko udal legean bertan txertatzea be. Oraindino, barriz, lan handia dogu gai hau jendarteratzen eta gai honen inguruko pedagogia egiten. Udalerri euskaldunetan horretan gabiz. Izan be, gizarte osoaren sensibilizazinoa ezinbestekoa da, hizkuntzaz gabizenean, ekologian eta beste esparru batzuetan hain ohikoak diran kontzeptuak ulertezinak bihurtzen diralako askorentzat.\nAzkenik, Iñaki Alegriak, UEUko Zuzendariak maiatzaren 12an egingo diran jardunaldien egitaraua aurkeztu du. Hiru zati nagusi izango ditu: ELE tresnearen esperientzia zehatzak aurkeztuko dira, balizko kalteak apaltzeko neurri zuzentzaileei buruz hausnartuko da, eta ELE tresnearen txertaketa legal posiblea be aztertuko da. Bestetik, Iñaki Alegriak aurreratu dau datorren ikasturtean antolatzaile guztiek gai honi buruzko graduondoko bat atondu dabela EHU/UPVgaz batera.\nJardunaldiakk maiatzaren 12an egingo dira, Donostian, UPV/EHUren Carlos Santamaria zentroan. Matrikulea doban da. Izena emoteko klik egin hemen.


Alkatearen agurra – Etxalar\n– Alkatearen agurra\nKaixo eta ongi etorri Etxalarko web orrira!\nEtxalarko web orria, Herritarrontzat eta bisitatu nahi gaituztenentzako, nahitaezko komunikazio tresna bihurtu da gaur egun.\nWeb orriaren azkeneko berrikuntzekin, gauza desberdinen artean, Etxalararren eta Udalaren arteko komunikazioa gero eta egokiagoa eta gertuagoa izatea du helburu eta horretarako ahalik eta informazio gehien zintzilikatzen saiatuko gara.\nAldi berean herriaren parte-hartzea bultzatu nahi dugu eta horretarako, harremanetarako bideak jarri eta gure interneteko txoko hau, talde ezberdinek sor ditzaketen web guneak, blogak eta bertzelakoen topagune izatea nahiko genuke.\nBestalde, gure herrira etorri eta gonbidatzen ditugun bisitari guztiak ez ditut ahaztu nahi. Etxalar herri turistikoa izanik , web orrian, herriaren historia, kultura, eguneroko bizitza, bertako ohiturak, tradizioak, txoko ederrak, ospakizunak eta herriko baliabideak ezagutzeko aukera izango dute.\nBertzerik gabe, gure herriaz gozatuko duzuelakoan, agurtzen naiz.\nMiguel Mari Irigoyen, Etxalarko Alkatea.


Smart Mobility eta ibilgailuen elektrifikazioa aztertuz aukera berriak zehazten – Azaro Fundazioa\nSmart Mobility eta ibilgailuen elektrifikazioa aztertuz aukera berriak zehazten\nLea-Artibai eskualdeko, Durangaldeko eta Amorebieta-Etxanoko 11 enpresa elkarlanean aritu dira Smart Mobility eta ibilgailuen elektrifikazioaren eremuak eskaini ditzakeen aukerak aztertzen.\nHorren harira, eskualdeen arteko enpresen mahaia sortu da eta kide diren enpresek elektromugikortasun kontzeptua sakondu ahal izan dute 5 saiotan zehar. Prozesuan zehar, enpresen gaitasunak ezagutzeaz gain, lurralde-mailan ibilgailu elektrikoen inguruan proiektuak garatzeko egun dauden baliabideak antzeman dituzte. Gainera, MLC ITS Euskadi Mugikortasun eta Logistika Klusterra dinamizatzen duen erakundeak Smart Mobility-aren aukerak mahaigaineratu dizkie. Horrez gain, ACICAE Automobilgintzaren Euskal Sektorea eta AIC- Automotive Intelligence Center-arekin lankidetzan, sektorearen joerak, balio-katean ematen diren harreman aldaketak eta merkatuen aldagaiak ezagutu eta landu dituzte.\nSaio horiek, batez ere, enpresek ibilgailu elektrikoen balio-katean kokatu ahal izateko dituzten beharrak eta ahuleziak partekatzeko balio izan dute, baina etorkizunari begira estrategia bateratuak zehazteko helburua ere izan dute.\n2021. urte honetan proiektuarekin aurrera jarraitzeko asmoarekin, bi fase definitu dira. Batetik, enpresa berriak atxikitu nahi dituzte proiektura, ibilgailu elektrikoek eskaini ditzaketen aukerak ezagutzera emateko; bestetik, dagoeneko partaide diren enpresekin produktu-nitxoetan sakondu nahi dute.\nProiektuaren arduradunak Durangoko Merindadearen Amankomunazgoa, Durangaldeko Lehiakortasun Poloa, Azaro Fundazioa eta Amorebieta-Etxanoko Udala dira eta Bizkaiko Foru Aldundiaren Ekonomia Sustatzeko Sailak bultzatutako Eskualdeko Lehiakortasuna Sustatzeko Programak diruz lagunduta dago.


HEZKIDETZA LANTZEN — Arrasateko Udala\nHezkuntza hezkidetzaile oso baterantz\n1997ko uztailean Udaleko Osoko Bilkurak onartu zuen "Emakumeentzako ekintza positiboaren Udal Plana" abian jartzea, eta plan horretan udalaren Berdintasun zein Hezkuntza sailek, bien artean, lehenetsi zuten hezkuntza komunitatearekin hezkidetza programazioa garatzea.\nIzan ere, 1997. urteaz geroztik, arian arian, Arrasateko HH eta LMHko ikastetxeek eta DBHko hainbat ikastetxek hezkidetza proiektua landu zuten 2009/2010 ikasturtea bukatu artean. Ikastetxeek, udaleko bi sail horiekin, Arrasateko Hezkidetza Mahaia osatu zuten. Programazioa hiru arlotan landu zen.\na) Eskoletako irakasleentzat hezkidetza prestakuntza ematea. Hasierako gaikuntza sartzen zen ikastetxeentzat, eta gero prestakuntza iraunkorra hurrengo ikasturteetan. Prestakuntza teorikoa emateko, hezkidetzan adituak ziren aholkulari batzuen bidez baliatu zen udala, eta proiektua garatu zen aholkularien, udal teknikarien eta ikastetxeetako kideen ekarpenekin.\nb) Ikasgeletan ikasleekin hezkidetza jarduerak landu eta abian jartzea. Irakasleek teoria jaso ahala, hezkidetza jarduerak martxan jarri ziren ikastetxeetako ikasgeletan, eta jarduera horien garapena jarraitzen zuten hezkidetza aholkulariek, tutoretza zerbitzu baten bidez.\nc) Gurasoak hezkidetzan heztea. Eskoletan lantzen ari ziren hezkidetzari buruzko aktibitateak gurasoei helaraztea, hezkidetza boletinak landu eta argitaratu ziren, boletin horiek gurasoek etxean jasotzen zituzten beren seme-alabekin batera lantzearren, eta LMHko zein DBHko gurasoei zuzenduta zeuden.\nProiektu horren helburua zen hezkidetza jarduera lantzea, herrian, hezkuntza komunitatearen eragile guztiekin, hau da, irakasleekin, ikasleekin, ikasleekin zein gurasoekin, eta ikastetxe bakoitzak bere eskolako hezkuntza proiektuan hezkidetza programazioa txertatzea.\n2006. urtean, proiektu honen bilakaeraren eta argitaratutako buletinen berri emateko, “Arrasaten Hezkidetza lantzen: Hezkuntza hezkidetzaile oso baterantz” izeneko liburua eta CDa argitaratu zituzten Arrasateko Udaleko Berdintasun eta Hezkuntza sailek, eta Urtxintxa eskola izan zen material horren egilea.\n2006. urtetik 2009. urtera arte, hezkidetza boletinak lantzen jarraitzen zuten bi sailek ikastetxeekin, eta 18 ale argitaratu ziren (bertan daude zikloka eta gaika sailkatuta, lantzeko) eta buletin digital parte hartzaile bi ikastetxeentzat.\nHamalau urtez, hezkidetza lantzen aritutakoan, 2009/2010 ikasturtearen bukaeran, ikastetxeekin adostuta, ikastetxeen eskolako hezkuntza proiektuetan jarduera txertatuta zegoelakoan, Hezkidetza mahaiak jarduera lantzeari utzi zion, eta atea zabalik utzi zuen, geroan, berriro gaia landuko zuelakoan.\n2007/2008 ikasturtean hezkuntza arloan genero indarkeriari aurre egiteko plana, hezkidetza mahaiak abiaturikoa,“Eraldatzen” izenekoa, gaur egun ere jarraitzen dute lantzen ikastetxeek.\nHezkuntza komunitatearentzat eta herritarrentzat material didaktiko interesgarria delakoan, sexu berdintasunerako hezkuntza lantzeko, argitaraturiko material hori ikusgai eta erabilgarri duzu apartatu 2 hauetan:\n2006an argitaratutako CDa.\n2006/2009 arteko buletinak.\nARRASATEN HEZKIDETZA LANTZEN CD-ROM


Galderak, zalantzak eta erantzunak\nLeku ezberdin bat bilatzen zaudenean zure ospakizun familiar edo profesionalarentzat, urtebetetze ospakizun batetarako edo zure ezkontza ospatzeko, hainbat galdera agertuko dira, gu saiatzen gara erantzuna ematen galderetariko batzuei.\nOspakizun zein gertakarien antolamenduari buruzko galderak izanez gero, ez izan zalantzarik gurekin harremanetan jartzeko gure esku dauden bideetatik eta saiatuko gara irtenbidea ematen ahalik eta denbora laburrenean.\nZein da jatetxerik onena GERNIKAN eta Bizkaian?\nDudarik gabe aukera gastronomiko onena Gernika eta Bizkaian gaur egun, Gernikako zimela jatetxea da. Bere instalazioak zerbitzu onenekin ekipaturik daude eta hauekin zure janari edo ospakizuna bikain aterako da. 300 bazkalkiderentzako jantokia. Kalitatea eta elaborazioa bere platerretan. 100 ibilgailuentzako aparkaleku zabala. Ingurune pribilejiatua den Urdaibaiko erreserbaren barnean kokatua. Talde profesionalarekin, hauek bere aurrezaguera eta gogo onak jartzen dituzte Gernikako zimela jatetxeak, Bizkaiko eskaintza gastronomikorik onena izan dezan.\nZein jatetxek du kalitate prezio erlaziorik onena?\nZIMELA jatetxean, GERNIKAN, produktuen kalitatea zaintzen da, platerren elaborazioa zaintzen da, bezeroarekiko arreta zaintzen da, jantokien dekorazioa zaintzen da, mahaien aurkezpena zaintzen da, azken finean gure bezeroak zaintzen ditugu. Karta eta menuak beren platerren kalitatearekin bat datoz, horregatik kalitate prezio ezkaintza aztertuta dago, behar den moduan jateko prezio eskurakorrean.\nmoldatu ditzakegu menuak?\nZIMELA jatetxeak, GERNIKAN, eskaintzen dizuen menu multzoa bere langile profesionalek prestatutako selekzioa dira urte askoren experientziarekin diseinatuak. Baina ez dira gure sukalde eta elaborazioaren adibide baino. Hauek eredu izanik nahi dituzuen konbinazioak egin ditzakezue, zuen disirako platerra agertzen ez bada gure menuetan, esaterik baino ez duzue. Sukaldariarekin hitzegingo genuke aztertzeko posibilitatea eta kostua. Modu berean zuek nahi duzuen konbinazioaren aurrekontua egingo dizuegu\nZein jatetxek eskaintzen dit zerbitzurik onenak nire ezkontza ospatzeko?\nZalantza asko sortzen dira zure ezkontzako jatetxea aukeratzeko orduan. ZIMELA jatetxeak, GERNIKAN, kualitate guztiak biltzen ditu zuen ezkontzarako jatetxe hobezina izateko. Ezkontza bakarra, esklusiban, zure menua pertsonalizatu dezakezu, dantzatokia janariaren ostean ondo pasatzeko eta ingurune pribilegiatua. Zure zoriontasunak axola digulako ospa ezazu zure ezkontza ZIMELA jatetxean. Zure gonbidatuek hoberena merezi dutelako.\negin zure galderak:\nInformazioa behar duen galderarik baduzu jantoki zein edozein ospakizunentzat, ez euki zalantzarik eta bidaliguzu\nZure zerbitzura jartzen ditugu ondorengo email helbide eta kontaktu telefonoak.\nzimela@zimela.com Telf: 946 251 012 / Faxa: 946 255 677


Erakunde eta eragileekin harremanak — AFARIA ZOZKETATZEN DA\nErakunde eta eragileekin harremanak\nIbai-Arteren helburuetako bat bere bazkideak erakunde eta elkarte ezberdinen aurrean ordezkatzea da. Honetaz gain, ahal den neurrian beraiekin elkarlanean jardutea bilatzen da.\nOndoren erakunde eta elkarte ezberdinekin dagoen harremana zehazten da:\nEusko Jaurlaritzarekin dagoen harremana merkataritza eta zerbitzu sektorean dauden diru laguntza ezberdinen araberakoa da. Diru laguntza hauen helburua dinamizazioa, promozioa, formazioa, dibulgazioa, Menerkataritza Bulego Teknikoa ezartzea, merkataritza ekipamenduen berritzea, etab. dira.\nDebagoieneko Mankomunitateko Garapen Agentzia\nMerkataritza Bulego Teknikoa bertan egoteak Ibai-Arte eta Garapen Agentziaren arteko harremana errazten du. Bulegoak bere lana egin dezan beharrezko den egitura eskaintzeaz gain, merkataritza eta zerbitzu sektorearekin zerikusia duten prestakuntza jardunaldiak antolatuko ditu.\nAzken urteetan Arrasateko Udalarekiko harremana sendotu egin da. Horren ondorioz Ibai-Artek eta Arrasateko Udalak hitzarmen bat sinatu dute, honen arabera, Udalak 31.000 €ko diru ekarpena egingo dio Ibai-Arteri gehienez (ekintzen %25a) bere ekintza plana garatu dezan. Honetaz gain, Ibai-Arte Udaleko hainbat batzordetan presente dago, esaterako, seinaletika komertzialaren eta mugikortasun proiektuan. Aldi berean, baserritarren azoka eta beste ekimen batzuk antolatzen laguntzen du.\nDendartean, Gipuzkoako Merkataritzaren Bilkura, herrialdeko hainbat elkartek osatzen dute, hauen artean, Ibai-Arte.\nDendarteanekin harremana oso garrantzitsua da beste herri batzuetako elkarteekin elkarlana sendotzeko eta era honetan merkataritza eta zerbitzu sektorearekin zerikusia duten gaietan presio talde bateratu bezala funtzionatzeko.